ועדת הכספים, כנסת 24, פרוטוקול מספר 311, 2022-06-29 09:00

אלכס קושניר: בוקר טוב לכולם.

אלכס קושניר: היום ה-29 ביוני 2022, ל' בסיון התשפ"ב.

אלכס קושניר: אנחנו מתחילים את דיוני הוועדה.

אלכס קושניר: אנחנו נעבור עכשיו להקראה של הצעת חוק המכר (דירות) (תיקון מספר 9), התשפ"ב-2022.

אלכס קושניר: שלוש הצעות חוק שמוזגו, אחת ביוזמתו של חבר הכנסת בצלאל סמוטריץ', שנייה הצעת חוק שלי, שמוזגו להצעת חוק ממשלתית.

אלכס קושניר: עברנו פה תהליך מאוד מאוד משמעותי בחוק הזה, דנו בכל היבטיו ואתמול הגענו למתווה שהוסכם על ידי כל חברי הוועדה.

אלכס קושניר: במהלך הערב הלשכה המשפטית ניסחה את החוק כפי שחברי הוועדה ביקשו וכרגע אנחנו נעבור להקראה של החקיקה.

אלכס קושניר: רק לפני זה אני לא יכול שלא להגיד מזל טוב לנבחרת ישראל בנוער בכדורגל שעלתה לגמר אליפות אירופה, עד גיל 19.

אלכס קושניר: הישג מטורף, באמת.

אלכס קושניר: אף אחד לא ציפה.

אביעד פרידמן: כמה מהם מאשדוד, יש מאשדוד שם, לא?

אלכס קושניר: נבחרת אשדוד לנוער.

אלכס קושניר: זה באמת הישג מדהים ואני מאוד מקווה שהם גם ינצחו ביום שישי בגמר, ושתהיה לזה גם המשכיות, שאותם חבר'ה כשהם יגדלו יוכלו לעשות את אותם דברים אחר כך כשיהיו בוגרים.

ינון אזולאי: או שיהיו חברי כנסת.

ינון אזולאי: זה גם סוג של כדורגל, אחד מוסר לשני, אחד בועט בשני אפילו.

אלכס קושניר: אנחנו נעבור להקראה.

אלכס קושניר: הממשלה, בבקשה.

אילן רויזמן: בוקר טוב, עו"ד אילן רויזמן ממשרד הבינוי והשיכון.

בצלאל סמוטריץ': איפה ה-125%?

אילן רויזמן: 125% כבר קיים בחוק, אז זה התלבש על חלק מהניסוחים הקיימים שם.

שלומית ארליך: פסקה (1)(ג).

אילן רויזמן: סיימנו את סעיף מספר 1 של הצעת החוק.

שלומית ארליך: אני רוצה שתקריא את סעיף 18, את המשמעות שלו ותסבירו באמת מה בעצם נכנס בגדר סיכול היום שאתם יודעים להצביע עליו.

שלומית ארליך: אמרנו סיטואציות של מלחמה, קורונה, מגפה, זה לא חל בהתאם לדיני הסיכול הנוקשים שחלים היום.

שלומית ארליך: מה כן חל?

שלומית ארליך: מה אתם יודעים להגיד שכן חל?

אילן רויזמן: סעיף 18 לחוק החוזים (תרופות) עוסק בפטור בשל אונס או סיכול החוזה.

אילן רויזמן: הוא מדבר על מקרה שבו הייתה הפרת חוזה כתוצאה שנסיבות שהמפר, בעת כריתת החוזה, לא ידע ולא היה עליו לדעת עליהן, או שלא ראה ולא היה עליו לראותן מראש ולא יכול היה למנען וקיום החוזה באותן נסיבות הוא בלתי אפשרי או שונה באופן יסודי ממה שהוסכם עליו בין הצדדים.

אילן רויזמן: לא תהיה ההפרה עילה לאכיפת החוזה שהופר או לפיצויים.

בצלאל סמוטריץ': כוח עליון.

אילן רויזמן: כוח עליון, נסיבות קיצוניות מאוד, כפי שאמרה היועצת המשפטית לוועדה, קורונה ונסיבות דומות לא הוכרו כמהוות גורמים המסכלים את החוזה.

קובי פלקסר: אני לא בטוח שזה נכון.

אפרת פרוקצ'יה: המבחן, רק נסביר, זה משהו שאדם לא ידע, אבל גם לא יכול היה לדעת.

אפרת פרוקצ'יה: זה לא סיכון שניתן היה לצפות אותו ולהקצות אותו מראש.

אפרת פרוקצ'יה: מדובר כמובן במקרים מאוד קיצוניים וספציפיים.

קובי פלקסר: אני רק רוצה לציין שהאמירה שקורונה לא הוכרה כסיכול היא לא אמירה מדויקת.

קובי פלקסר: ממש לא מדויקת.

קובי פלקסר: מה זה סיכול?

קובי פלקסר: אגב, זה גם משתנה.

קובי פלקסר: גם בקשר למלחמות, אני רוצה להזכיר שיש פסיקות של בתי משפט שאומרות שנכון שבשנות ה-70, פסק דין שג"מ חניונים, המלחמה לא הייתה סיכול, אבל יש פסיקות מאוחרות יותר מהעת האחרונה שמוכנות יהיו בתנאים מסוימים לראות סיכול גם כמלחמה, דובר על מלחמת לבנון השנייה.

בצלאל סמוטריץ': לא, אבל חבל לדון על זה.

בצלאל סמוטריץ': הרעיון הוא להבהיר מה שממילא בפסיקה די התקבל, גם בשנים האחרונות, יש כל מיני עיכובים שהם נצפים ודובר עליהם הרבה בדיונים האחרונים, רשויות מקומיות וטופס 4 והיתרי בנייה ועוד ועוד.

בצלאל סמוטריץ': אלה אמורים להיות מגולמים כסיכון ידוע מראש אצל הקבלן ולא להיות מגולגלים על הרוכש.

אילן רויזמן: בכל אופן נבהיר גם, לעניין הסיכול, לעמדתנו גם אם הוא לא היה נכלל במפורש במסגרת החוק הוא היה חל מכוח הדין הקיים.

בצלאל סמוטריץ': אנחנו מבהירים.

שלומית ארליך: תסביר.

אילן רויזמן: סעיף 5ב לחוק המכר מדבר על ריבית פיגורים בנסיבות מסוימות.

אילן רויזמן: זה סעיף שכבר קיים ואנחנו רצינו להבהיר שלמעט אותה ריבית פיגורים, שקיימת ממילא בחוק, לא תתווסף ריבית אחרת.

בצלאל סמוטריץ': או הצמדה, למעט –

אילן רויזמן: או הצמדה כמובן, למעט המפורט להלן.

אמנון מרחב: רק הערה.

אמנון מרחב: במתווה שהצגתם אתמול המילים 'ובכל תשלום' לא הוזכרו.

אמנון מרחב: זאת אומרת אמרתם שרק התשלום הראשון של ה-20%.

אמנון מרחב: גם שאלתם אותנו בחדר של יו"ר הוועדה כמה בדרך כלל אנשים משלמים בחוזה, אמרנו כ-15%, ואמרתם כשהצגתם את המתווה שרק התשלום הראשון שמשולם, עכשיו הוספתם שגם 20% מכל תשלום - - -

אפרת פרוקצ'יה: בוא נבהיר.

אלכס קושניר: לא, לא, לא, לא 20% מכל תשלום.

אמנון מרחב: זה מה שכתוב.

אפרת פרוקצ'יה: על זה בדיוק אנחנו גם רצינו לומר שלדעתנו הנוסח הקיים לא בטוח שהוא מסביר, כי הסיכום אתמול בוועדה היה שהתשלום הראשון או 20%, לפי הגבוה מביניהם - - -

בצלאל סמוטריץ': ה-20% הראשונים.

אפרת פרוקצ'יה: רגע, לפי הגבוה מביניהם, הוא פטור ממדד כלשהו.

אלכס קושניר: חבר'ה, לא כולם ביחד מדברים.

שלומית ארליך: דובר בוועדה ש-20% הראשונים, שהם יכולים להיות משולמים במועד כריתת החוזה ולכן שאלנו מה באמת נעשה היום בפועל, והבנו מכם שבאמת מדובר בסדר גודל של 20% ראשונים שמשתלמים במועד כריתת החוזה.

שלומית ארליך: החשש היה שלאחר כניסת החוק לתוקף ייעשה שינוי כך ששיעור שונה ישתלם במועד כריתת החוזה ולכן אמרנו ש-20% הראשונים הם אלה שלגביהם זה לא יחול.

אמנון מרחב: אבל היה רציונל לא להצמיד את התשלום שמשולם במועד כריתת החוזה.

אלכס קושניר: אמנון, רצינו למנוע מצב שבו התשלום הראשון הוא שקל אחד והתשלום הבא הוא בעוד ארבעה, חמישה, שישה חודשים.

קריאה: אבל אפשר לשלם 10% ובעוד שנה עוד 10%.

אלכס קושניר: אין שום בעיה, אז 20% לא יהיו מוצמדים.

אפרת פרוקצ'יה: אבל אני אגיד רק שהנוסח כרגע לא מטפל במצב שבו התשלום הראשון הוא 30%.

אפרת פרוקצ'יה: מה שאנחנו אמרנו בפעם הקודמת, שאם יהיה 30% יש בעיה, אני אגיד לכם למה.

אפרת פרוקצ'יה: יש חוזים שאנחנו מכירים שבתשלום הראשון יושבים ומודדים לפי מדד קודם, גם חוזים כאלה ראינו, ואנחנו רוצים לוודא שבתשלום הראשון אין לי מדד, התשלום הראשון אמור להיות ללא מדד בכלל.

בצלאל סמוטריץ': אין יותר מדד טרום חוזי.

אמנון מרחב: מדד למה?

אמנון מרחב: זה המחיר החוזי.

בצלאל סמוטריץ': בואו נסכם את העיקרון ואז נדייק את הניסוח.

בצלאל סמוטריץ': העיקרון צריך להיות כזה, 20% הראשונים שישולמו על חשבון מחיר הדירה הכולל לא מוצמדים לכלום, נקודה.

בצלאל סמוטריץ': לא משנה מתי הם משולמים.

אמנון מרחב: מה ההיגיון בזה?

בצלאל סמוטריץ': זה מבוסס על זה שהתנהגות השוק היום היא על דרך הכלל שכ-20% משולמים במועד כריתת החוזה.

בצלאל סמוטריץ': מכיוון שזאת התנהגות השוק הנוכחית אנחנו רוצים להשאיר אותה ואנחנו לא רוצים להשפיע על התנהגות השוק באופן שבו, כפי שאמר היושב ראש, ייקחו שקל אחד ויידחו את כל היתר כדי כן לקבל עליו הצמדה.

אמנון מרחב: אבל, חבר הכנסת סמוטריץ', היה היגיון - - -

אלכס קושניר: לא, אמנון, אין פה דיון עכשיו.

אלכס קושניר: אין דיון.

אלכס קושניר: רק אני נותן פה זכות דיבור.

בצלאל סמוטריץ': לכן ה-20% הראשונים לא מוצמדים בכלל, 80% הנוספים מסך כל המחיר החוזי, כל תשלום חצי מוצמד חצי לא מוצמד.

בצלאל סמוטריץ': האם זה מנוסח מספיק טוב או לא, אפשר לדבר על זה.

שלומית ארליך: עכשיו נדבר רגע על הסיטואציה שאותה הציגה אפרת, ולכן אנחנו גם ניסחנו ככה.

שלומית ארליך: במצב שבו עם כריתת החוזה משולמים 30% אז באמת 20% לא מוצמדים ואנחנו אמרנו - - -

בצלאל סמוטריץ': לא, כל ה-30%.

אפרת פרוקצ'יה: אז זה לא כתוב.

שלומית ארליך: זה בהתאם לרוח שהביעה הוועדה.

שלומית ארליך: 20% הראשונים לא מוצמדים.

שלומית ארליך: ברור שאם משלמים את זה במועד כריתת החוזה אז אין פה את פערי הזמנים שדורשים את ההצמדה ולכן אנחנו שיקפנו את מה שהוועדה אמרה, ש-20% הראשונים במועד כריתת החוזה או לאחר מכן, כדי שלא - - -

בצלאל סמוטריץ': אבל אם משלמים 30% אז יש הצמדה?

אלכס קושניר: לא, אין, כי זה משולם הרגע.

בצלאל סמוטריץ': לא, אבל אומרת שלומית שיש לפעמים מדדים טרום חוזיים.

אלכס קושניר: לא, מדד טרום חוזי לא יכול להיות כי אז הוא משפיע על הכול.

קובי פלקסר: זה כבר המחיר החוזי, זה כבר מגולם במחיר החוזי.

קובי פלקסר: אם זה 100 שקל של לפני 100 שנה, נכון להיום המחיר החוזי של יום כריתת ההסכם זה השווי של ה-100 שקל כולל מדד היום.

קובי פלקסר: זה המחיר החוזי, זה הגדרה של מחיר חוזי.

בצלאל סמוטריץ': לא, אבל אני רוצה לוודא שהוא מופיע כמחיר חוזי.

אפרת פרוקצ'יה: הבעיה היא שנותנים טיוטה באיזה שהוא מועד ואז אומרים לבן אדם שהמחיר הוא זה פלוס מדד תשומות הבנייה ביחס לאיזה שהוא מועד של חצי שנה קודם.

אפרת פרוקצ'יה: אנחנו רואים חוזים כאלה.

קריאה: את מתכוונת להרשמה.

קריאה: זה לא חוזה, זה הרשמה.

קריאה: ברגע שבא לקוח ועושה הרשמה, יש לו מדד וכשהוא מגיע לחוזה אומרים לו שהמדד לפי ההרשמה.

קריאה: זה מה שאת מתכוונת.

בצלאל סמוטריץ': אז אין דבר כזה.

אלכס קושניר: חבר'ה, זה הנוסח, איתו אנחנו מתקדמים.

אמנון מרחב: זאת אומרת שגם אם אדם משלים את ה-20% אחרי שנתיים מכריתת החוזה אותם 20% לא מוצמדים?

אלכס קושניר: נכון, לא יהיו מוצמדים.

קובי פלקסר: רק שנבין מה זה אומר מבחינת הרוכש.

קובי פלקסר: יש רוכשים, בוודאי הזוגות הצעירים, שהם לוקחים 90% משכנתא, זה אומר שידרשו מהם היום, קבלן סביר ידרוש מהם את ה-20%, אתה צריך לשלם לי די בהתחלה.

קובי פלקסר: הוא יצטרך לקחת את המשכנתא בהתחלה.

בצלאל סמוטריץ': נכון.

אלכס קושניר: הלאה.

אלכס קושניר: הסעיף הבא.

אלכס קושניר: אני מבקש להתקדם לסעיף הבא.

בצלאל סמוטריץ': מה זה המילים, שלומית, 'או לפני כל תשלום אחר'?

אביעד פרידמן: זהו, את זה, אדוני, אולי צריך לתקן כי זה לא משקף את הכוונה.

שלומית ארליך: לפני כל תשלום אחר הכוונה היא ל-20% הראשונים.

בצלאל סמוטריץ': אז למה צריך לכתוב לפני כל תשלום אחר?

בצלאל סמוטריץ': ובלבד ש-20% מהמחיר החוזי, ה-20% הראשונים.

שלומית ארליך: לא, כי אם אתה כותב הראשונים, הראשונים זה כאילו מחלוקת מה הראשונים.

אביעד פרידמן: כאילו שאנחנו כותבים פה מועד כריתת החוזה, עוד לפני כל תשלום.

אפרת פרוקצ'יה: זה צריך להיות מנוסח כ-20% ממחיר הדירה.

שלומית ארליך: לא, אבל ה-20% האלה יכולים להיות גם בתשלום האחרון.

אלכס קושניר: המחיר החוזי.

אלכס קושניר: אני לא מבין, אפרת, אתמול היה לכם יום שלם לדון בניסוח הזה.

אפרת פרוקצ'יה: ועל זה היה ויכוח ואמרנו שנעלה את זה בוועדה.

אפרת פרוקצ'יה: אני לא שלמה עם הנוסח, אמרתי את זה גם.

אפרת פרוקצ'יה: אולי נכון לנסח את זה ש-20% פטורים ללא קשר.

אפרת פרוקצ'יה: 20% אין מדד תשומות הבנייה ואין שום מדד, מעבר לזה כל תשלום מעבר – זה לא כל כך כתוב.

אלכס קושניר: אני לא יכול לאפשר מצב שבו 20% האחרונים יהיו פטורים ממדד, זה לא הגיוני.

אלכס קושניר: בגלל זה ראשונים.

אביעד פרידמן: 20% ראשונים.

אביעד פרידמן: כתוב מועד כריתת החוזה, ואז מה שיקרה שאם כרתת את החוזה בתאריך מסוים ושילמת בו, לצורך העניין, 7%, 2% או כל דבר אחר, ואחר כך יבואו בטענות ויגידו לא, אבל - - -

בצלאל סמוטריץ': אי אפשר, את מציבה כאן תנאי.

בצלאל סמוטריץ': את בעצם כותבת שה-20% האלה פטורים רק אם הם משולמים במועד כריתת החוזה.

שלומית ארליך: לא, לא.

בצלאל סמוטריץ': זה הניסוח שלך.

שלומית ארליך: לא, כתוב, 'המשולמים במועד כריתת החוזה או לפני כל תשלום אחר'.

אלכס קושניר: אז 20% הראשונים.

אלכס קושניר: אתה שילמת 10% בעוד שנה שילמת עוד 10%, זה 20%.

אמנון מרחב: זאת אומרת ש-60% ממחיר הדירה לפי הנוסח הזה לא יהיו מוצמדים.

אלכס קושניר: לא נכון, 20% לא יהיו מוצמדים.

אמנון מרחב: 20 ועוד 50 מה-80.

בצלאל סמוטריץ': נכון, זה מה שדיברנו אתמול, 40% הצמדה.

בצלאל סמוטריץ': באזורי המרכז אתם מרוויחים הרבה ביחס להצעה הממשלתית ובאזורי פריפריה זה אחרת.

שלומית ארליך: נקודת המוצא הייתה שממילא 20%, כמו שאתם אמרתם.

אמנון מרחב: אנחנו לא מסכימים לזה כמובן.

בצלאל סמוטריץ': בסדר, כבר אתמול אמרת.

אלכס קושניר: כן, משרד המשפטים, בבקשה.

אפי צמח: אני רק רוצה להעיר, כמי שהיה פה אתמול בישיבות נוסח, אני חושב שהכוונה תשתקף, זה מה שאני חושב, אם ייכתב, זו הייתה הכוונה - - -

אלכס קושניר: שייכתב מה?

אפי צמח: אני רגע מדבר על המהות.

אלכס קושניר: לא, אדוני, תקשיב, אני לא פותח את הדיון הזה שוב.

אלכס קושניר: כולנו מבינים את הכוונה, תגיד מה צריך להיות מנוסח.

אפי צמח: ייתכן שצריך להיות מנוסח: ובלבד שהמחיר שמשולם במועד כריתת החוזה או 20% מהמחיר החוזי המשולמים לפני כל תשלום אחר, הם לא יוצמדו.

אלכס קושניר: לא, ואז הוא ישלם שקל, זו הכוונה שלך?

אפי צמח: לא, לא, לא, כיסינו את זה.

אפרת פרוקצ'יה: לפי הגבוה.

אפי צמח: אדוני, כיסינו את זה, כמובן לפי הגבוה.

שלומית ארליך: אבל אז עוד פעם, במצב שבו בכריתת החוזה הוא משלם 30%, נכון שבפועל כשהוא משלם אותם באותו מועד של כריתת חוזה אז לא חלה הצמדה כי אין פערים של זמנים.

אפרת פרוקצ'יה: אז מה הבעיה לכתוב את זה?

אפרת פרוקצ'יה: כי אנחנו אומרים שיש מקרים שזה לא קיים, אז מה הבעיה לכתוב את זה?

אפרת פרוקצ'יה: זה כל מה שאנחנו אומרים.

אפרת פרוקצ'יה: הרי זה מה שסוכם, סוכם התשלום הראשון - - -

בצלאל סמוטריץ': לא.

אלכס קושניר: אבל הצמדה למדד טרום חוזי לא רלוונטית.

אלכס קושניר: זה המחיר, זה כבר מגולם במחיר.

אפרת פרוקצ'יה: אבל מה הם עושים?

אפרת פרוקצ'יה: הם מעבירים טיוטת הסכם שכתוב המחיר שהוא יוצמד לאיזה שהוא מדד מלפני – יש מעטים שעושים את זה, אבל עושים את זה, שהוא מוצמד לאיזה שהוא מדד לפני חצי שנה.

בצלאל סמוטריץ': נו אז?

אפרת פרוקצ'יה: ואז באים אנשים אלינו בשאלות - - -

אמנון מרחב: אבל זה המחיר החוזי.

אפרת פרוקצ'יה: אנחנו חושבים ש - - -

אלכס קושניר: לא, זה המחיר.

אלכס קושניר: הלאה, הסעיף הבא.

אלכס קושניר: תסביר.

אילן רויזמן: המועד האחרון שאפשר יהיה להצמיד אליו את מחיר הדירה יהיה מועד המסירה, כפי שנקבע בחוזה.

אילן רויזמן: הכוונה היא שאם המסירה מתעכבת משמעותית המדד לא צריך ליפול על הרוכש, אלא אם כן - - -

אלכס קושניר: מה זה משמעותית?

אלכס קושניר: גם אם היא מתעכבת ביום.

אילן רויזמן: סליחה, מתעכבת בכלל, אחרי מועד המסירה, ההצמדה לא צריכה ליפול על הרוכש, למעט אם העיכוב בתשלום נבע ממעשה או מחדל - - -

בצלאל סמוטריץ': לא, לא צריך לכתוב 'העיכוב בתשלום', למעט אם עיכוב בביצוע המסירה, ותלך לכאמור בסעיף קטן (ג)(1).

קובי פלקסר: נכון, בדיוק, זה כולל גם נסיבות של סיכול.

קובי פלקסר: כל עוד יש את הנסיבות של למעלה, אם זה סיכול או אם זה מעשה או מחדל של - - -

אפרת פרוקצ'יה: אפשר להוסיף או כתוצאה מסיכול.

בצלאל סמוטריץ': לא, עוד פעם, העיכוב הוא לא בביצוע התשלום, העיכוב הוא במסירה.

קובי פלקסר: חבר הכנסת סמוטריץ' הפנה להגדרה למעלה והוא צודק, לדעתי.

בצלאל סמוטריץ': הוראות סעיף קטן זה לא יחולו במקרה שבו חל עיכוב בביצוע המסירה, לא התשלום –

קובי פלקסר: בנסיבות שבהן המוכר אינו חייב.

אלכס קושניר: חכה, אדוני.

קובי פלקסר: אני עוזר לו.

אלכס קושניר: לא צריך לעזור לו, הוא מסתדר לבד.

בצלאל סמוטריץ': כאמור בסעיף קטן 5א1(3)(ג).

שלומית ארליך: עוד פעם, ואולם הוראות סעיף קטן זה לא יחולו במקרה שבו חל עיכוב במסירה, כאמור בסעיף 5א(ג).

אפרת פרוקצ'יה: כן, את מכניסה גם את הסיכול.

אלכס קושניר: זה כמו פיצוי.

בצלאל סמוטריץ': כן, זה fair enough.

אלכס קושניר: כן.

אלכס קושניר: בבקשה.

אלכס קושניר: איזה סעיף?

קובי פלקסר: הגדרת מדד.

אילן רויזמן: כן, סעיף קטן (ד) הגדרה של מדד תשומות הבנייה.

אילן רויזמן: סעיף 3 להצעת החוק, תיקון סעיף 7א.

שלומית ארליך: סעיף 3, שהיה במקור, שהתייחס לנושא של הוצאות עורכי דין ירד מהנוסח בהתאם לסיכום בוועדה.

בצלאל סמוטריץ': בוא נדבר על זה רגע.

בצלאל סמוטריץ': שוחחנו על זה בבוקר גם עם יושב ראש הוועדה וגם עם שתי היועצות המשפטיות.

בצלאל סמוטריץ': אנחנו בסוף רוצים למנוע מצב שבו קבלנים מחתימים את הרוכש בעל כורחו במעמד המסירה על ויתור על כל תביעה ואומרים לו: תשמע, לא תחתום לא תקבל את הדירה.

בצלאל סמוטריץ': כדי לנסות למנוע את זה רצינו לתקן את סעיף 7א(ב) ולקבוע שגם ההוראה הזו היא קוגנטית.

בצלאל סמוטריץ': ואז הועלה חשש שאנחנו בסוף חוסמים כל מיני גמישויות, שהן כן בריאות בשוק, של להגיע לאיזה שהיא פשרה, נניח אומר הקבלן: נכון, איחרתי לך בשלושה חודשים, בוא אני אשדרג לך את המטבח וכו'.

בצלאל סמוטריץ': זאת אומרת מצב שבו הרוכש מקבל פיצוי, לא כופים עליו לוותר על זכויותיו כי אחרת הוא לא יקבל את הדירה, אלא הוא מקבל פיצוי בגין האיחור, רק הוא לא מקבל אותו בכסף אלא בשווה כסף, באיזה שהוא משהו שנוח לשני הצדדים.

בצלאל סמוטריץ': החשש שהועלה זה שאם אנחנו מנסחים את הסעיף הזה כפי שהוא אז אנחנו מונעים גם את האפשרויות האלה.

אלכס קושניר: זאת אומרת לצורך העניין אסור יהיה לפי החוק להגיע לפשרה.

בצלאל סמוטריץ': אני לא חושש מזה במסגרת הליכים משפטיים, כי הרי ברור שאם יבוא רוכש שהגיע לכזו פשרה ויילך לבית משפט ויתבע יגידו לו: אדוני, זה לא תום לב, בסוף קיבלת פיצוי, אמנם לא בכסף אלא בשווה כסף.

בצלאל סמוטריץ': החשש הוא שהקבלנים לא יגיעו לפשרות כאלה כיוון שהם לא ייקחו את הסיכון שאחר כך מישהו יתכחש לפשרה ויילך לתבוע.

בצלאל סמוטריץ': מה שהציעה אפרת זה שבמקום לעשות את התיקון בסעיף 7ב נעשה אותו בסעיף 7א.

בצלאל סמוטריץ': 7א קובע שאי אפשר להתנות אלא לטובת ה – ושם אולי לחדד שמדובר גם על הסעיף הזה.

בצלאל סמוטריץ': ואז אם זה לטובת הרוכש, כי הוא קיבל פיצוי - - -

שלומית ארליך: למה צריך לחדד את זה?

שלומית ארליך: זה כתוב.

קריאה: אבל 7א ממילא חל על הכול.

אלכס קושניר: וזה כתוב.

בצלאל סמוטריץ': שוב, אני עדיין שואל את עצמי, אני חושב שהסכנה – הפרקטיקה שקיימת היום, ודובר על זה פה לא פעם ולא פעמיים, אני מכיר אותה גם באופן אישי - - -

אלכס קושניר: רגע, בצלאל, בוא נשמע את פרופ' זמיר, בבקשה.

אייל זמיר: כן, מאחר שזה הסעיף היחיד שהקשבתם לי אז אני חש כלפיו אחריות, כל השאר זה סמטוכה שאני לא אחראי לה.

אייל זמיר: הנקודה של 7א(ב) כפי שאושר - - -

ינון אזולאי: רק, אדוני, שתדע שהייתה פה עבודה קשה ולא יפה להגיד פה סמטוכה שלא הייתה.

ינון אזולאי: ככה הערת ביניים.

אייל זמיר: סליחה, זה ניסוחים אקדמיים.

ינון אזולאי: אני לא מבין אקדמיה, אז לכן אני מעיר את זה.

אייל זמיר: אני מתנצל.

אלכס קושניר: ולעניין הסעיף, בבקשה.

אוסאמה סעדי: אבל באקדמיה גם מדייקים.

אייל זמיר: אני מתנצל.

אייל זמיר: הרעיון כאן זה לא שאי אפשר יהיה להתפשר, אלא שאי אפשר יהיה להתפשר תחת לחץ ולכן יש כאן

אייל זמיר: שלוש נסיבות - - -

בצלאל סמוטריץ': לא, שאי אפשר יהיה לתבוע לוותר על זכויות.

בצלאל סמוטריץ': להתפשר זה טוב.

אייל זמיר: תן לי לגמור את המשפט.

אייל זמיר: הרעיון זה שאי אפשר יהיה לוותר אם הוויתור הוא תנאי להעברת זכויות מקונה לקונה משנה, תנאי לביצוע תיקונים בדירה או תנאי למסירת הדירה.

אייל זמיר: אלה הם המקרים שבהם מחזיקים את הקונה במצב שהוא הכי פגיע, אם לא תחתום לא תקבל את הדירה, אם לא תחתום לא תוכל להעביר את הזכויות, אם לא תחתום לא נבצע את התיקונים.

אייל זמיר: בכל נסיבה אחרת מוסכם על הכול שאפשר להתפשר.

אייל זמיר: לכן מה שצריך להבהיר בניסוח זה שמה שכתוב כאן בסיפה, אם זה מהווה תנאי בלה בלה בלה בלה, זה חל לא רק על אי התאמה, אלא זה חל גם על ויתור על תרופות בשל איחור במסירה.

שלומית ארליך: אוקיי, אם נהפוך את זה ככה שיהיה 'בלי לגרוע מהוראות סעיף קטן (א), ויתור לרבות בכתב', נכניס שם על איחור במסירה – אה, בעצם זה מה שעשינו עכשיו.

אפרת פרוקצ'יה: בעצם הסיפה צריכה לחול על שתי החלופות ואז זה באמת ממתן את זה.

אפרת פרוקצ'יה: כלומר רק אם זה באמצעי לחץ אז אנחנו מחילים את שתי החלופות.

אפרת פרוקצ'יה: אפשר לנסח את זה, זה פשוט סדר המקום.

אייל זמיר: הדרך לעשות את זה, מה שצריך לעשות זה במקום קשר לאי התאמה או אי התאמה יסודית יהיה כתוב בקשר לאיחור במסירה, או אי התאמה או אי התאמה יסודית.

קריאה: אז עשית את אותו דבר.

אייל זמיר: לא, ואז הכול כתוב 'המהווה תנאי', המהווה תנאי זה מתייחס למילה ויתור.

אייל זמיר: אז כל ויתור, אם הוא הושג תחת לחץ, כתנאי למסירה, כתנאי לתיקון, כתנאי להעברת זכויות אז הוא לא תקף.

ינון אזולאי: אבל גם כל פשרה היא תחת לחץ.

קריאה: אז צריך להכניס כתנאי למסירה.

אייל זמיר: כתוב, המהווה תנאי להעברת זכויות מקונה לביצוע תיקונים או להעמדת הדירה לרשות הקונה בטל.

שלומית ארליך: אז בעצם הנוסח יהיה כך: מבלי לגרוע מהוראות סעיף קטן (א), ויתור לרבות בכתב, על זכויות מצד קונה או קונה המשנה בקשר לאיחור במסירה לפי סעיף 5א או לאי התאמה או אי התאמה יסודית, המהווה תנאי - - -

אייל זמיר: את לא צריכה את המילים 'לפי סעיף 5א'.

אייל זמיר: איחור במסירה הוא איחור במסירה.

קובי פלקסר: בדוגמה, כבוד היושב ראש, שאתה נתת מקודם, שנתתי לו תמורה במטבח או בדברים כאלה, אני חושב שאם אנחנו משאירים את הנושא של תיקונים בהקשר הזה אז אנחנו שוב לא מאפשרים את הדבר הזה.

קובי פלקסר: אני חושב, וזו גם לדעתי הכוונה של הדיון המקורי, אם הקבלן, אם המוכר, לא מאפשר מסירה או מתנה את המסירה בוויתור הזה, אז אין תוקף לוויתור, אבל הדברים האחרים, אין שום סיבה - - -

בצלאל סמוטריץ': לא הבנתי, הוא לא יבוא לעשות לי תיקונים בדירה כי אני תבעתי אותו וזה לגיטימי?

קובי פלקסר: לא, לא, תיקונים בדירה זה אחר כך, זה במועד מאוחר יותר, זה לא במועד המסירה.

בצלאל סמוטריץ': אבל אני גם לא מוכן שהוא יתנה בזה.

קובי פלקסר: לשדרג מטבח זה בהחלט יכול להיות תיקונים, להחליף מיקום של קיר זה בהחלט יכול להיות תיקונים.

אפרת פרוקצ'יה: עקרונית, בסעיף 7א, אם אתה רוצה עדיין לקחת את ההתניות רק של הלחץ, שאני לא מעבירה לך את הדירה בגלל ההתניה הזאת, אז תכניס את זה באמת ל-(ב) בהתאם לנוסח, לא שקיים, אלא הנוסח המוצע, שבעצם רק במקרים האלה.

אפרת פרוקצ'יה: ואז אתה אומר, רק כאשר נותנים לך תנאי כזה שאתה לא נכנס אלא אם כן אתה חותם אז זה בטל.

בצלאל סמוטריץ': אולי נכתוב במפורש שהוויתור הזה לא יכול להיעשות במעמד המסירה?

קובי פלקסר: בדיוק ככה.

בצלאל סמוטריץ': לא, גם מה שכתב זמיר.

בצלאל סמוטריץ': פה יש כפל מבצעים, בנוסף.

בצלאל סמוטריץ': אני אומר, מה שהציע פרופ' זמיר ולכתוב בנוסף שוויתור כאמור לא יוכל להיות במעמד המסירה, בכל מצב.

בצלאל סמוטריץ': כתנאי למסירה.

אמנון מרחב: כל ויתור שנעשה כתנאי למסירה הוא בטל.

אמנון מרחב: זה הכלל.

שלומית ארליך: כתוב, והמהווה תנאי להעברת זכויות מקונה לקונה משנה לביצוע תיקונים או להעמדת הדירה.

אפרת פרוקצ'יה: זאת המשמעות, אני מונעת ממך להיכנס כדי שתסכים איתי על זה.

אפרת פרוקצ'יה: זה מה שאתה רוצה בעצם ולכן אם אתה - - -

אלכס קושניר: רגע, אי אפשר ביחד.

אפרת פרוקצ'יה: - - - הזה על החלק של ההצמדה שאתה מבקש, על האיחור שאתה מבקש, נראה לי בסדר.

אלכס קושניר: תקריאי רגע.

שלומית ארליך: הסעיף ייראה ככה: בלי לגרוע מהוראות סעיף קטן (א) ויתור לרבות בכתב על זכויות מצד הקונה או קונה המשנה בקשר לאיחור במסירה לפי סעיף 5א או לאי התאמה או אי התאמה יסודית, המהווה תנאי להעברת זכויות מקונה לקונה משנה לביצוע תיקונים בדירה, או להעמדת הדירה לרשות הקונה, בטל.

בצלאל סמוטריץ': בסדר.

אלכס קושניר: אחלה.

אלכס קושניר: סעיף הבא.

בצלאל סמוטריץ': אני לא מבין, בשביל מה צריך לכתוב את זה באופן אקטיבי?

שלומית ארליך: צריך לכתוב את זה באופן אקטיבי.

בצלאל סמוטריץ': למה?

אפרת פרוקצ'יה: כך נהוג, כך נעשה גם ביחס לתיקונים אחרים שנעשו בחוק המכר, כדי שזה יהיה ברור שזה יחול רק על - - -

בצלאל סמוטריץ': אבל למה?

בצלאל סמוטריץ': אני הרי רוצה להחיל את זה גם אחורה.

בצלאל סמוטריץ': אז אל תכתבי ואם –

שלומית ארליך: אז לא.

בצלאל סמוטריץ': למה?

בצלאל סמוטריץ': אתם טוענים הרי שאם אנחנו לא כותבים במפורש שהוא חל רטרואקטיבית אז ברור שהוא לא צריך לחול רטרואקטיבית, בשביל מה צריך לכתוב את זה בצורה מפורשת?

שלומית ארליך: כי אנחנו טוענים גם שצריכה להיות ודאות.

בצלאל סמוטריץ': שמה?

שלומית ארליך: שיהיה ברור על מה זה חל ועל מה לא.

שלומית ארליך: וכך גם נהוג לעשות ביחס ל - - -

בצלאל סמוטריץ': אני שואל אותך, אני רוצה לתרחש מצב שהחוק בוודאי לא חל רטרואקטיבית באופן מלא, אבל אני כן רוצה מצב שנניח שתגיע תביעה לבית משפט, של רוכש שכבר רכש, שלא מבקש להחיל את החוק, אלא הוא מעלה טענה משפטית, נניח מתחום עשיית עושר שלא במשפט או מתחום חובת קיום חוזה בתום לב וכו' והוא ירצה להתבסס על רציונלים, על העובדה שגם המחוקק מכיר בזה שזה הדבר הצודק והנכון.

בצלאל סמוטריץ': הוא לא בא ואומר שהוא עכשיו תובע מכוח החוק, כי זה הוא לא יוכל לעשות גם בלי הסעיף הזה.

בצלאל סמוטריץ': את בסעיף הזה מונעת עכשיו אפשרות של רוכש שמנהל תביעה על עסקה שהוא כבר חתם, בעילות, שוב, שהן מכוח החוזה שהוא חתם עליו - - -

אמנון מרחב: אז זה לא משנה מה - - -

בצלאל סמוטריץ': לא, אם אנחנו כותבים באופן מפורש שהדבר הזה לא חל אז יגידו לו: תקשיב, המחוקק ביקש - - -

אייל זמיר: על החוק?

אייל זמיר: אתה אומר שהוא יעלה טענות שהן - - -

בצלאל סמוטריץ': לא, הוא יעלה טענות שמבוססות על הרציונל שבחוק הזה ונשענות - - -

אייל זמיר: רציונל שהן רטרואקטיביות.

בצלאל סמוטריץ': שנייה, אני טוען שהחוק הזה, בסוף גם אם אנחנו, לצערי, מחוקקים אותו כרגע רק מכאן ולהבא, מבוסס על רציונלים של צדק, של הוגנות, של תום לב וכו' ושל חלוקת סיכונים נכונה.

אייל זמיר: ועל הסתמכות, יש גם רציונל במשפט של הסתמכות.

בצלאל סמוטריץ': אם אדם מבקש עכשיו במקרי קיצון, ויש מקרי קיצון, הרבה, שקיבלתי בימים האחרונים, על מדדים טרום חוזיים ואנשים שהכריחו אותם לחתום על כל מיני חוזים ולא הייתה להם ברירה וכו' וכו', ירצה אדם להעלות טיעון וכן להתבסס על רציונלים של החוק.

אייל זמיר: הוא יוכל בכל מקרה.

בצלאל סמוטריץ': לא, אם אתה כותב במפורש - - -

אייל זמיר: לא, גם במקרים אחרים בית המשפט כשהוא בא לפרש דין קיים ואחר כך המחוקק שינה אותו, אז גם אם השינוי לא חל על הדין הקודם הוא משפיע על הפרשנות של הדין הקודם.

אייל זמיר: כך שאם זה מה שמטריד אותך - - -

בצלאל סמוטריץ': אז אני שואל, למה צריך את הסעיף המפורש הזה?

אייל זמיר: כי זה המקובל בחקיקה נאותה, כך היה מקובל בכל התיקונים הקודמים, כך זה נעשה.

אוסאמה סעדי: לכן אני מציע, שלומית ואדוני היושב ראש, אני מבין את הסעיף הזה, אבל אני מבקש להוריד את הסיפה לפחות, לא צריך את הסיפה.

אוסאמה סעדי: את אומרת שהחוק הזה לא יחול על דירה של חוזה, מה שיחול ברור שזה החוק.

אוסאמה סעדי: שלומית, ברור שהחוק הישן הוא שיחול, אבל לאור ההערה של האקדמיה - - -

שלומית ארליך: זה לא ברור.

שלומית ארליך: שוב, זה סעיף שמנוסח בכל תיקון.

שלומית ארליך: אנחנו לא נשנה אותו.

אוסאמה סעדי: לא, בכל תיקון אנחנו אומרים שזה לא חל רטרואקטיבית.

שלומית ארליך: זו המשמעות שיכולים לקרוא - - -

אוסאמה סעדי: אבל מה שיחול, ברור שמה שיחול זה החוק הקיים, אבל אני אומר שיכול להיות שיבוא בית משפט ויגיד לאור החוק הזה והתיקון החדש הזה אני רוצה להקיש מהחוק הזה אולי פרשנות.

בצלאל סמוטריץ': זה מה שאני טענתי.

אוסאמה סעדי: לכן אניע אומר לפחות את הסיפה, 'על דירה כאמור יחולו'.

קריאה: אז הוא יקיש, זה רק לא חל.

קריאה: זה לא רק שאי אפשר יהיה להקיש.

אפי צמח: אדוני, אני אענה אולי מכיוון אחר, מאחר שהחוק הזה יקר לליבו של המחוקק ורוצים שהתחילה שלו תהיה תחילה מיידית, השאלה שלי היא למה לעורר ספקות פרשניים חוקתיים בהקשרו?

אפי צמח: הרי ברגע שיתעורר הספק הזה, הנה בכל התיקונים הקודמים ציינו את זה באופן מפורש, כאן המחוקק שתק ולא כתב את זה באופן מפורש, מיד תוגש עתירה בעניין הזה שמא מדובר פה בתחולה רטרואקטיבית וכל הדבר הזה יעכב.

בצלאל סמוטריץ': מה אכפת לך?

אלכס קושניר: לא, בצלאל, הם צודקים.

אפי צמח: תן לי לסיים, ואז בית המשפט העליון יקבע, בוודאות, בסבירות כמעט ודאית, שהפרשנות היא שזה לא רטרואקטיבי וכו' וכו' ועד אז תתעכב תחולת החוק.

בצלאל סמוטריץ': לא, לא.

אפי צמח: זה מה שיקרה, למה?

אפי צמח: כי אנחנו מוציאים חוק שמעורר ספק.

בצלאל סמוטריץ': תן לי לנסות לענות.

בצלאל סמוטריץ': הרי בוודאי שלא יתעורר ספק ותחולת החוק לא תתעכב ביחס למקרים עתידיים.

בצלאל סמוטריץ': הרי היה פה ויכוח, אתם הצגתם עמדה משפטית שלפיה לא נכון שהחוק יחול רטרואקטיבית.

בצלאל סמוטריץ': זכותכם, אני מכבד את עמדתכם, אני הצבתי עמדה משפטית אחרת.

בצלאל סמוטריץ': אני לצערי, כיוון שאני רק חבר כנסת זוטר מהאופוזיציה, לא יכול לכפות את עמדתי.

בצלאל סמוטריץ': לו הייתי חזק יותר היום הייתי כופה את עמדתי ומכניס בחוק הזה גם תחולה רטרואקטיבית בסיטואציות שעליהן דיברתי בצורה מאוד מפורשת אתמול.

בצלאל סמוטריץ': אתם, לשיטתכם, שטוענים שאין סיכוי בעולם שבית המשפט יפרש את החוק עם תחולה רטרואקטיבית, מה אתם צריכים לכתוב את זה?

בצלאל סמוטריץ': אני רוצה להשאיר פתח שלו אני צודק בטענתי אז בית המשפט עוד יקבל את טענתי ויחיל אותו רטרואקטיבית.

בצלאל סמוטריץ': אני מבקש ממך, אתה לא מוכן להחיל אותו רטרואקטיבית?

בצלאל סמוטריץ': לפחות תן לי להשאיר את הפתח הזה.

אפי צמח: אבל הטענה היא כפולה.

בצלאל סמוטריץ': התחולה לא תתעכב, הרי אף אחד לא יתווכח עם זה שמכאן והלאה החוק הזה חל.

בצלאל סמוטריץ': שום הליך משפטי שיעסוק במקרה עבר לא יעכב את תחולת החוק לתוקף מכאן והלאה.

בצלאל סמוטריץ': כן, יהיה דיון משפטי ותן לבית המשפט להכריע אם אתה צודק או אני צודק.

אלכס קושניר: בצלאל, אתה פועל מעבר למסגרת החוק כדי לתת איזה שהוא פתרון לאירוע הזה.

בצלאל סמוטריץ': אבל מה אכפת לך להשאיר לבית המשפט להכריע בוויכוח המשפטי בינינו?

אלכס קושניר: אני אגיד לך, הדבר האחרון שאני רוצה, שהחוק הזה בצורה כזו או אחרת יתעכב או ייפסל על ידי בית המשפט.

בצלאל סמוטריץ': הוא לא.

בצלאל סמוטריץ': עוד פעם, אף אחד לא יוכל להעלות טענה שמכאן והלאה הוא לא חל.

אפי צמח: אני כן רוצה לומר משהו.

אפי צמח: ככל שתבוא הטענה של רטרואקטיביות באופן כללי בית המשפט יבחר לבחון את כל החוק, אנחנו צריכים להבין את זה, הוא יבחן את כל החוק ואת כל האיזונים.

בצלאל סמוטריץ': הוא יבחן את כל החוק ממילא מכיוון שהם ייקחו אותו לבג"צ בעוד יומיים.

אלכס קושניר: כן, אבל אז בית המשפט לא - - -

אפי צמח: חבר הכנסת סמוטריץ, זה הנפקא מינה.

אפי צמח: כרגע הערכתי היא שגם אם החוק יילך לבג"צ הסיכוי שהוא ייפסל הוא קלוש ביותר.

אפי צמח: אם מוסיפים, אם מרעידים את המיתר הזה, את העצב הפתוח של רטרואקטיביות כן או לא, אתה מביא בכוח את הדבר הזה לבחינה שיפוטית חוקתית על כל סעיפי החוק והשאלה היא למה, למה?

אלכס קושניר: טוב.

אלכס קושניר: הסעיף הבא, תחילה.

אביעד פרידמן: אני פה רוצה להעיר שכמה שפחות יותר טוב בנושא התחולה, כי אחרת מה שקורה - - -

בצלאל סמוטריץ': מיידי מיידי.

בצלאל סמוטריץ': זה לא, זה יותר גרוע מזה.

זאב אלקין: אני אסביר משהו.

אלכס קושניר: שנייה, אני רק רוצה שיקריאו רגע את החקיקה.

בצלאל סמוטריץ': רק אני רוצה שיירשם לפרוטוקול על הסעיף הקודם שנלחמתי כמו אריה ונפלתי כמו זבוב.

אלכס קושניר: נלחמת כמו להקת אריות.

זאב אלקין: אני רק אעיר לגבי הסעיף הקודם שאנחנו כממשלה הסמכנו אתכם להחליט.

זאב אלקין: יש סעיף מפורש בהחלטה של ועדת השרים לחקיקה שכל סוגיית הרטרואקטיביות תוחלט בכנסת בהתאם לייעוץ המשפטי של הכנסת.

אלכס קושניר: איזה גלגול של אחריות, חבל על הזמן.

אלכס קושניר: בבקשה.

זאב אלקין: בדרך כלל הכנסת מבקשת סמכות, קיבלתם סמכות.

ינון אזולאי: אלכס, עד שנותנים לנו סמכות אתה מתלונן עליה?

אלכס קושניר: באמת כל הכבוד.

ינון אזולאי: אני מודה לך על הסמכות, אדוני השר.

בצלאל סמוטריץ': אני מציע שהשר יפתח.

אלכס קושניר: השר, בבקשה.

זאב אלקין: דווקא אני רוצה להעיר על זה.

זאב אלקין: זה הרי סעיף גנרי שהוא רץ כשחשבו שהחקיקה תלך הרבה יותר מהר ובסופו של דבר, בתנאים שיש כרגע בשוק, וגם לאור הנוסחה שבסוף הכנסת קבעה שהיא הרבה יותר פשוטה שאנחנו חשבנו מלכתחילה אין שום סיבה שזה לא יהיה מיום הפרסום ברשומות.

זאב אלקין: זה גם רלוונטי להרבה זוכים בהגרלות ממשלתיות שאוטוטו צריכים לחתום על חוזים.

זאב אלקין: יש כאלה שבצורה כזאת או אחרת פיתו אותם או לחצו עליהם לחתום לפני שהחוק נכנס לתוקף והם היום מצטערים על זה מאוד.

זאב אלקין: אז בואו לא נגדיל את העוול.

זאב אלקין: אם לא הצלחנו לתקן - - -

אוסאמה סעדי: לא, יכול להיות, כבוד השר, שה-30 יום האלה ינצלו אותם עכשיו ויתחילו להחתים אותם.

זאב אלקין: בוודאי.

זאב אלקין: אין שום סיבה שזה יהיה במיידי.

זאב אלקין: אני אסביר לכם עוד משהו מבחינתנו כמשרד, הרי אנחנו החלנו את החוק בלי שהחוק חוקק כתנאים שלנו במכרזים ממשלתיים שכרגע פתוחים תלויים ועומדים, אנחנו בנינו על השיטה הקודמת.

זאב אלקין: עכשיו כרגע מאושרת פה שיטה חדשה שהיא בסדר, מבחינתנו היא יותר גסה, אבל היא יותר פשוטה אז יש לה גם יתרונות וגם חסרונות וסמכנו את ידינו על הבקשה של הכנסת ללכת בנוסחה הזאת.

זאב אלקין: לכן המשמעות היא שאנחנו צריכים לתקן את כל המכרזים שלנו עכשיו לשיטה הזאת.

זאב אלקין: לא, הפוך, אנחנו לא צריכים היערכות, אנחנו רוצים שהחוק ייכנס - - -

אביעד פרידמן: אנחנו לא צריכים היערכות, אנחנו ביום מתקנים את זה, אחרת אני מקפיא את כל המכרזים של רמ"י, זו טעות.

אביעד פרידמן: זה עושה נזק לשוק.

אוסאמה סעדי: אבל מי מתנגד?

בצלאל סמוטריץ': אני מבקש לחדד עוד דבר יותר מזה.

בצלאל סמוטריץ': בדרך כלל תקופת היערכות שנותנים לכניסת חוק לתוקף נועדה למנוע בלגן ולייצר סדר, כאן התוצאה תהיה הפוכה לחלוטין.

בצלאל סמוטריץ': מה שיקרה עכשיו זה שניכנס לחודש של מניפולציות בשוק ושל איומים וכפייה ואני לא יודע מה וחוסר ידע וריצה.

בצלאל סמוטריץ': להיפך, מי שרוצה, קבלן שמצדו צריך זמן להיערכות, אם יש לו מה לעשות אחרי החוק הזה, הרי אם הוא כבר זכה במכרז קודם אלה התנאים, אין לו מה לעשות עם זה, אבל נניח קבלן בשוק הפרטי שעכשיו רוצה להגיד: שנייה רגע, החוק שינה לי, אני צריך היערכות, אני משנה דברים, הוא יכול לקחת את הזמן, הוא לא צריך אותנו בחוק.

זאב אלקין: הוא משלם פחות על הקרקע.

זאב אלקין: מציע פחות על הקרקע, זה מה שאנחנו מצפים שהוא יעשה.

בצלאל סמוטריץ': אני אומר, במכרזי מדינה הוא מציע פחות על הקרקע, בשוק פרטי הוא רוצה לעדכן עכשיו מחירים או תנאים, שייקח את כל הזמן שבעולם, אף אחד לא מכריח קבלן להחתים רוכש מחר בבוקר.

בצלאל סמוטריץ': מי שירצה חודש, חודשיים, שלושה להיערכות, שיישב על חוף הים, יחשוב, ייערך, יפנים, יעשה מה שהוא רוצה.

בצלאל סמוטריץ': לכן אנחנו לא צריכים לאפשר בחוק זמן לקבלן להיערך, אף אחד לא כופה אף קבלן לעשות שום דבר מחר בבוקר.

בצלאל סמוטריץ': אם אנחנו ניתן את הזמן הזה הוא יפעל הפוך ממה שבדרך כלל אמורה לתת תקופת היערכות, אמרתי, לסוג של מניפולציות גדולות על השוק ובעיקר על הרוכשים, באופן שיכריחו אותם לחתום בתקופה הזאת במגוון דרכים כדי שהחוק לא יחול עליהם.

בצלאל סמוטריץ': לכן זה מסוג החוקים שאסור לתת זמן לעשות עליו מניפולציות, הוא חייב להיכנס לתוקף בשנייה שהוא מפורסם ברשומות.

בצלאל סמוטריץ': ואני אומר יותר מזה לגברתי היועצת המשפטית, אתם צריכים לעשות הכול כדי שאם הוא עובר היום במליאה הוא יפורסם הכי מהר ברשומות.

בצלאל סמוטריץ': יש לנו סוף שבוע, שאף אחד ממנו לא חותם על כלום, ומיד ביום ראשון ייכנס לתוקף.

קובי פלקסר: אדוני, אני רק רוצה מהפרקטיקה של הקבלנים.

קובי פלקסר: אני עכשיו לא מדבר על מכרזים, המכרזים עם הדין שלהם, אני מדבר על השוק הפרטי.

קובי פלקסר: בשוק הפרטי ניתנות הצעות, יש הצעות כרגע פתוחות, אני לא יודע על כמה דירות.

קובי פלקסר: ההצעות האלה, נקבע בהן מועד סף לקיבול לכן הן מוגדרות, יש כאן פרופסור לדיני חוזים, הן מוגדרות בחוק כהצעות בלתי הדירות, שאי אפשר לחזור בהן.

בצלאל סמוטריץ': לא, זה לא נכון.

קובי פלקסר: זה החוק.

קובי פלקסר: הצעה שנקבע בה מועד לקיבול היא הצעה בלתי הדירה.

בצלאל סמוטריץ': אלא אם יש פתאום שינוי נסיבות כזה דרמטי כמו שינוי של המצב החוקי שמשנה את כל - - -

קובי פלקסר: לא, אין את זה בחוק.

אלכס קושניר: בצלאל, תן לו להשלים טענה.

קובי פלקסר: תיכף נשמע את הייעוץ המשפטי של הוועדה, הם יעזרו לך.

אלכס קושניר: בבקשה.

קובי פלקסר: ההצעות האלה הן בלתי הדירות.

קובי פלקסר: בהצעות האלה, שוב אני מדבר על השוק הפרטי, תומחרו דברים מסוימים בהתאם להנחות מסוימות.

קובי פלקסר: עכשיו אנחנו משנים להם את ההנחות.

בצלאל סמוטריץ': מתי הן ניתנו, ההצעות?

קובי פלקסר: גם היום או גם אתמול.

בצלאל סמוטריץ': השוק יודע כבר שלושה חודשים שאנחנו בדרך לתיקון הזה.

קובי פלקסר: השוק לא יודע מה ייצא בתיקון הזה.

אלכס קושניר: לא לתיקון הזה.

קובי פלקסר: ואני מזכיר לכולם שגם בהצעה המקורית היה 30 יום לזה.

קובי פלקסר: הצעות כאלה בדרך כלל בשוק הפרטי הן הצעות בלתי הדירות לתקופה של בין שבועיים לחודש.

קובי פלקסר: זה המינימום שצריך היום קבלן כדי שלא יתפסו אותו בתמחור ישן שהוא נתן הצעה כשאני מניח שאף אחד לא התכוון לזה.

בצלאל סמוטריץ': לא, אתה לא מבין.

בצלאל סמוטריץ': אם שבועיים אז תן חודשיים כבר, זה לא משנה.

אלכס קושניר: זה מאוד משנה.

אלכס קושניר: בצלאל, שנייה.

בצלאל סמוטריץ': אתה יכול עכשיו שידפקו לך אלפי אנשים.

שלומית ארליך: כן, אבל אנחנו כן משנים פה נורמה קיימת.

שלומית ארליך: אנחנו עושים פה תיקון שהוא משמעותי, שיש לו גם משמעות וצריך גם להבין שצריך לתת לשוק להיערך.

בצלאל סמוטריץ': השוק, מי שרוצה להיערך ייערך.

בצלאל סמוטריץ': מי מפריע לו להיערך?

בצלאל סמוטריץ': את לא צריכה לקבוע את זה בחוק.

אלכס קושניר: אבל מסבירים לך פה שלא, בצלאל, אתה לא רוצה להקשיב.

בצלאל סמוטריץ': אבל אני שם את זה - - -

אלכס קושניר: נכון, גם אני.

זאב אלקין: אבל בסוף, כשאני שם את זה על ה - - -

בצלאל סמוטריץ': אתה יודע מה?

בצלאל סמוטריץ': תעשה תחולה מיידית ותכתוב ספציפית שהצעות בלתי הדירות שניתנו לפני כניסתו של חוק זה לתוקף אפשר יהיה לחזור בהן במשך שבועיים.

בצלאל סמוטריץ': מה אתה רוצה, לפתור לו בעיית קצה?

בצלאל סמוטריץ': תפתור לו בעיית קצה, אל תכניס את כל השוק לכאוס.

אלכס קושניר: משרד המשפטים.

אפי צמח: אז קודם כל הטיעון שדיני החוזים יכולים לחייב עוד לפני שנכרת חוזה הוא נכון ולכן התיקון יחול פה בעצם על התחייבויות שכבר נכרתו וזו בעיה.

בצלאל סמוטריץ': תחריג את זה.

אפי צמח: עכשיו מעבר לזה אני רוצה להעלות שני דברים אחרים רק לצורך אפשרויות החשיבה.

אפי צמח: טיעון אחד הוא ענייני, טיעון אחד אני לא יודע איך לנסח אותו, ג'נטלמני.

אפי צמח: הטיעון הענייני אומר שבסוף עשינו פה תיקון משמעותי, הן ביחס לעיכוב במסירה, הן ביחס להצמדת מחירים.

אפי צמח: כן צריך לתת לשוק להיערך, כן צריך לתת לשוק לגלם את הסיכונים, בסופו של דבר על אף מה שאמרת, חבר הכנסת סמוטריץ'.

אפי צמח: הטיעון הג'נטלמני, אני רק אומר, אני רוצה להזכיר שבדיונים הארוכים שנעשו פה הרבה תשובות שניתנו פה לטענות נגד החוק היו: בסדר, אז הקבלן יכול לגלם את זה, בסדר, אז הקבלן יוכל לגלם את הסיכון, בסדר, אז הקבלן יוכל לשלם את המחיר.

אביעד פרידמן: תשמעו, משרד המשפטים פה נכנס לכל מקום, אפילו לנימוסים והליכות?

אלכס קושניר: אביעד, אביעד.

אפי צמח: אביעד, אני מתנצל שאני מביע - - -

זאב אלקין: לא, סליחה, ההחלטה של ועדת השרים לחקיקה שהחוק הזה מקודם בהסכמה של משרד השיכון בלבד, למשרד המשפטים אין סיי לגבי הנוסח מטעם הממשלה.

אפי צמח: אדוני השר - - -

זאב אלקין: ותפסיקו לעבוד אצל הקבלנים, יש גבול.

אפי צמח: אבל, אדוני השר, אני חייב - - -

זאב אלקין: יש גבול למה שקורה.

אפי צמח: אני חייב לענות לשר.

אלכס קושניר: לא, שנייה, אני רק אומר שמי שמנהל את הוועדה הזאת זה אני, אדוני השר.

זאב אלקין: אבל מי שמייצג את עמדת הממשלה זה לא אני ולא הוא.

אלכס קושניר: אין בעיה, אבל אם אני רוצה לתת זכות דיבור למשרד המשפטים אז אני אתן לו זכות דיבור.

אלכס קושניר: ואני מזכיר לך שבהצעת החוק הממשלתית כתוב 30 יום.

זאב אלקין: אז אני הסברתי לך - - -

אלכס קושניר: אז אם הייתם כותבים את מה שכותבים לא היה פה דיון בכלל.

אלכס קושניר: אז בואו נגיע לפתרון.

אלכס קושניר: בבקשה, משרד המשפטים.

אפי צמח: תודה רבה, אדוני, ענית במקומי.

אפי צמח: ענית במקומי, זה מה שאושר בוועדת השרים.

אפי צמח: בוועדת השרים גם נאמר שזה ייעשה בתיאום עם משרד המשפטים.

אלכס קושניר: תודה רבה.

אלכס קושניר: מנכ"ל משרד השיכון.

אביעד פרידמן: אני אסביר.

אביעד פרידמן: אמנם זה נכתב בתוך הדברים האלה.

אביעד פרידמן: כשזה נכתב בתוך ההחלטה הזו קודם כל הזמן שחשבנו חשבנו שהוא יהיה הרבה יותר מהיר, אבל מה שיותר חמור, זה היה לפני שהוחלט במועצת רמ"י על זה שכל ההחלטות של מועצת רמ"י יהיו צמודות לחקיקה שתגיע פה בוועדה ועשינו את זה בהסכמה, ואני חושב שזה נכון.

אביעד פרידמן: המשמעות של כל יום שעובר, ואם עושים 30 יום, זה לדחות מכרזים של המינהל וחתימת חוזים.

אביעד פרידמן: זה לעכב את השוק בתוך שיא משבר, לעכב אותו ב-30 יום, אין לזה סיבה.

אביעד פרידמן: עם כל הכבוד למשרד המשפטים אני פה מייצג את הממשלה, אני הסמכות המקצועית בנושא הזה.

אביעד פרידמן: מי שסופג אחר כך את הנושא הדיור ומי שאחראי על המכרזים האלה זה אני.

אביעד פרידמן: אז הנימוסים והג'נטלמניות וכל הדברים האלה הם בעיניי לא רלוונטיים.

שלומית ארליך: ובכל זאת אי אפשר להתעלם מזה ששוב יש פה תיקון שהוא תיקון משמעותי שהתקבל, שהמתווה גם השתנה, שצריך לתת לשוק להיערך לזה.

בצלאל סמוטריץ': יש לי פתרון.

אביעד פרידמן: אז אני אומר להיערך זה לא 30 יום.

בצלאל סמוטריץ': אביעד, יש לי פתרון.

בצלאל סמוטריץ': היושב ראש, אני רוצה להציע פתרון.

בצלאל סמוטריץ': קודם כל רק בשביל הפרוטוקול אני מזכיר שההצעה הזו מוזגה בשתי הצעות פרטיות ובהצעות הפרטיות התחולה היא מיידית.

בצלאל סמוטריץ': אז בוא נדבר מהותית.

שלומית ארליך: כשאנחנו ממזגים אנחנו הולכים לפי הנוסח הממשלתי.

בצלאל סמוטריץ': בסדר, אבל גם הנוסח ההוא היה קיים.

בצלאל סמוטריץ': אני רק רוצה לומר ככה, שוב, אני חושב שמקצועית החוק חייב להיכנס לתוקף באופן מיידי, גם כדי לא לעכב שיווקים וחתימת חוזים וגם כדי לא לייצר עכשיו מרדף ותחרות של ספקולציות ומניפולציות.

בצלאל סמוטריץ': שמעתי אכן את הבעיה, לכן אני מציע להוסיף סעיף, שתחילתו של חוק זה באופן מיידי עם פרסומו ברשומות.

בצלאל סמוטריץ': על אף האמור הצעות בלתי הדירות שניתנו לפני כניסתו לתוקף יהיו הדירות ב-30 היום שלאחר כניסתו לתוקף.

אמנון מרחב: אתה רק מתעלם מהזכות של הקבלנים להיערך ושל השוק להיערך לאירועים.

בצלאל סמוטריץ': אז הקבלן עכשיו יכול לתקן, נתתי לך.

אמנון מרחב: אבל תמשיך לפעול כמו דחפור, לדחוף את החוק הזה, זה בסדר.

בצלאל סמוטריץ': נתתי לך זמן להיערך.

בצלאל סמוטריץ': הנה אני אומר לך - - -

אמנון מרחב: זה חוק מעוות שזכותכם להמשיך לדחוף אותו.

בצלאל סמוטריץ': אבל נתתי לך עכשיו פתרון, שלמרות שהחוק נכנס לתוקף, אם אתה נתת הצעה בלתי הדירה, זה מה שהצגתם, נתת הצעה בלתי הדירה לפני כניסתו לתוקף יש לך חודש לחזור בך מן ההצעה, על אף האמור בחוק.

אמנון מרחב: אני לא יכול לחזור.

אלכס קושניר: בצלאל, אחד העקרונות שאנחנו מנסים לעשות פה בחוק הזה זה לפשט, גם לפשט ולייצר ודאות.

אלכס קושניר: אני מסכים עם כל מה שאתם אומרים, ש-30 יום זה הרבה.

אוסאמה סעדי: אבל אפשר לצמצם.

בצלאל סמוטריץ': אתה נותן שבועיים, אין הבדל.

בצלאל סמוטריץ': אתה נותן שבועיים תן כבר 30 יום.

אלכס קושניר: יש הבדל, יש הבדל של שבועיים בדיוק.

בצלאל סמוטריץ': אין הבדל במהות כי המניפולציות יקרו בשבועיים האלה.

אמנון מרחב: איזה מניפולציות יכולים לעשות?

בצלאל סמוטריץ': איזה מניפולציות?

בצלאל סמוטריץ': אמנון, אנשים שלפני שבוע ושבועיים כפו על הדיירים שזכו במכרזים שלהם לחתום על חוזים למרות שלפי תנאי המכרז הם לא חייבים.

בצלאל סמוטריץ': זה בושה וחרפה.

בצלאל סמוטריץ': אל תשחקו אותה עכשיו ראש קטן.

בצלאל סמוטריץ': אני בלילה קיבלתי פניות מזוגות צעירים תמימים שלא היה להם מושג ירוק ושלפני שבוע הקבלן אמר להם: תבואו לחתום, כי אם לא תחתמו יבטלו לכם את הזכייה, למרות שהם לא חייבים לפי החוק.

בצלאל סמוטריץ': שקרנים.

בצלאל סמוטריץ': ואני אומר לך שאני אממן, אני אממן לרוכשים האלה בתי משפט נגד הקבלנים, אלה שפעלו בתום לב.

אמנון מרחב: אנחנו מוכנים להצטרף לזה.

בצלאל סמוטריץ': אז תפסיקו כבר.

אמנון מרחב: אבל זה 2% מהשוק, אל תהפוך ציבור שלם לרמאים, כבוד חבר הכנסת.

בצלאל סמוטריץ': אני לא הופך ציבור שלם, אבל אל תתעלמו - - -

אמנון מרחב: זה מה שאתה עושה, עם כל הכבוד ואתה יודע שיש לי המון כבוד.

בצלאל סמוטריץ': אמנון, אני לא הופך ציבור שלם - - -

אלכס קושניר: חבר הכנסת בצלאל סמוטריץ'.

בצלאל סמוטריץ': אמנון, אני לא הופך ציבור שלם חס וחלילה, לא הופך ציבור שלם חס וחלילה - - -

אמנון מרחב: אולי הטיעון הוא חלש אז אתה מרים את הקול.

בצלאל סמוטריץ': אבל אני לא מוכן לתת פרצה לגנב.

אמנון מרחב: כך אתה עושה.

אמנון מרחב: יש פה ציבור שלם שזה מה שאתה עושה.

בצלאל סמוטריץ': חס וחלילה, לא ציבור שלם, אבל יש קבלנים שעשו את זה, לצערי הרב.

אמנון מרחב: אז תעמיד אותם למשפט.

אמנון מרחב: אנחנו גם נתמוך בזה.

בצלאל סמוטריץ': אני לא אעמיד אותם למשפט כי אני לא יודע אם אני יכול להעמיד אותם למשפט, כי יגידו שהוא חתם עכשיו ברצון.

בצלאל סמוטריץ': אז אני לא מוכן לתת עכשיו שבועיים או חודש וגם לא שבועיים של מניפולציות כאלה שמי שייפול ברשתם זה אנשים שלא רואים את הדיון שלנו ולא יודעים שאי אפשר להכריח אותם לחתום.

אמנון מרחב: אתה דורס את השוק, זו זכותך לדרוס את השוק.

בצלאל סמוטריץ': לא, אני לא דורס כלום, ניתן לך עכשיו שבועיים-שלושה לחזור בך מההצעות הבלתי הדירות שנתת.

אמנון מרחב: הוא לא יכול.

אלכס קושניר: תקשיב, אני רק לפני חודשיים העברתי פה חוק שנכנס לתוקף באופן מיידי ואחר כך - - -

בצלאל סמוטריץ': ואז מה קרה?

בצלאל סמוטריץ': אז היו כמה טלפונים לשלומית של אנשים שלא ידעו מה לעשות.

בצלאל סמוטריץ': מה קרה?

אלכס קושניר: לא, לא עניין של טלפונים לשלומית.

אלכס קושניר: חברים, בצלאל, אני מקבל טלפונים והודעות ופניות בדיוק כמוך, אני חושב שכולם מקבלים את זה, ולכן אני חושב ש-30 יום זה באמת הרבה, אבל מצד שני, גם בגלל שעשינו פה תיקון משמעותי בהסדר, שהוא לא דומה למה שהיה בחוק הממשלתי, אני חושב שאנחנו כן צריכים לתת זמן היערכות.

בצלאל סמוטריץ': תסביר לי היערכות למה.

בצלאל סמוטריץ': בואו תפרטו את זה לפרוטות, עזבו רגע תיאוריות משפטיות.

בצלאל סמוטריץ': לך לשוק, לפרקטיקה, תסביר לי למה צריך להיערך.

אמנון מרחב: תמחור העלות, יש פה חוק כלכלי.

בצלאל סמוטריץ': תמחור עלות במה?

אמנון מרחב: כל הדיונים, כמו שנאמר פה.

בצלאל סמוטריץ': אתה רוצה זמן לתמחור עלות?

אמנון מרחב: גם.

בצלאל סמוטריץ': קח את הזמן, מי אמר לך להחתים את הרוכש מחר?

בצלאל סמוטריץ': קח את הזמן, תשנה את התמחור ותחתים.

קריאה: בצלאל, יש הרשמות שכבר חתמנו עם רוכשים לפני שבועיים, מה קורה איתם?

אלכס קושניר: ביום ראשון-שני זה יפורסם.

בצלאל סמוטריץ': זו הבעיה שלי, לכן אני לא מוכן לתת לך גם בשבועיים הקרובים לחתום עוד פעם ולהכניס את הרוכשים האלה למלכודת.

קריאה: אבל לפעמים הדייר מקבל הטבה, בצלאל.

בצלאל סמוטריץ': הדייר לא מקבל שום הטבה, ראינו כבר מה שווה ההטבה הזאת.

ינון אזולאי: אמנון, אני אגיד לך משהו.

ינון אזולאי: קודם כל אני יכול להסכים עם הזמן שאפשר לתת, כן או לא, אבל אני אגיד לך שאני העליתי את הסיפור אתמול ושלשום של הרוכשים שהכריחו אותם לפני שבועיים.

אלכס קושניר: בצלאל, זה לא הגיוני.

אלכס קושניר: אני יכול הכול, אבל זה לא הגיוני.

ינון אזולאי: זה לא שאני מטיל רפש על כל הקבלנים, אבל אתם כאיגוד, יש לכם חלק בזה, אתה יודע למה?

ינון אזולאי: כי אם הייתם קצת יותר באמת פעילים בעניין, לא נקרא לזה הוגנים, אבל קצת יותר פעילים הייתם צריכים להגיד להם: חבר'ה, תירגעו, יש משהו פה, לפחות תיידעו את הרוכשים.

ינון אזולאי: לא יידעו אותם, אמרו להם שזה לא יעזור.

ינון אזולאי: לא שלא יידעו אותם, אמרו להם שזה לא יעזור להם.

קריאה: - - -

ינון אזולאי: אבל מה זה קשור?

ינון אזולאי: הוא אומר לו, אני רוצה לעכב את זה, הקבלן אמר לו: אתה לא מעכב את זה כי זה לא יעזור לך.

ינון אזולאי: הוא שאל אותו והוא אמר לו שזה לא יעזור לו.

אמנון מרחב: ינון, אסור לי כאיגוד להגיד למישהו לעכב חוזה כי אחרת קופצים עליי רשות התחרות.

ינון אזולאי: אמנון, לא אמרתי לך להגיד - - -

אמנון מרחב: ואומרים לי שאני מתערב בשוק ואסור לי.

אמנון מרחב: אסור לי להגיד דבר כזה.

ינון אזולאי: אמנון, לא אמרתי את זה.

ינון אזולאי: אמרתי מן ההגינות היה להגיד להם, אם מישהו רוצה, לפחות תיידעו אותו שזה נכון, לא לשקר לו.

קריאה: מה נכון?

ינון אזולאי: שעומד להיכנס חוק שאם הוא לא חותם חוזה זה יהיה גם עליו, על אותם מכרזים שאנחנו מדברים.

קריאה: משרד השיכון, יש לו פרסומים.

ינון אזולאי: לא, אל תיקחו אותי למשרד השיכון.

ינון אזולאי: אבל אתם כממשלה, השר זאב אלקין, אתה יודע איפה הבעיה שלי עם הממשלה?

ינון אזולאי: כי אני חושב שהממשלה הייתה צריכה קודם כל, מצד אחד אתה אומר לנו: תחליטו אתם.

ינון אזולאי: כשאנחנו באים להחליט אז אתה בא ואומר לנו: תשמעו, אני רוצה את זה עכשיו מיידי.

ינון אזולאי: אמרת שהלשכה המשפטית - - -

זאב אלקין: הסמכות היא שלכם.

ינון אזולאי: אני יש לי אצבע פה, נכון?

ינון אזולאי: אני רוצה גם אני מיידי, אבל אני חייב גם לשמוע, פה בוועדה תמיד זה הלך ככה ואתה יכול לשאול את אלכס.

ינון אזולאי: עם כל הכבוד, תמיד, היו פה ויכוחים סוערים על הרבה חוקים, גם עם הלשכה המשפטית הלוך חזור הלוך חזור, אבל בסוף זה היה בהבנה כדי גם להגן על תביעות בבג"צ.

קריאה: ועל כל החוקים.

ינון אזולאי: הגענו למשהו מסוים.

ינון אזולאי: יש לך בעיה של מכרזים?

ינון אזולאי: אין בעיה, אתה תדחה את המכרז.

ינון אזולאי: אל תפתח אותו, תגיד עוד חודש, לא יודע, תמצא את הפתרון.

ינון אזולאי: למה אתה בא אלינו שאנחנו אשמים בזה כחברי כנסת ולא רוצים לעשות?

ינון אזולאי: אנחנו רוצים, שלחת אותנו לפה, אז היו פה שינויים בחוק, היו פה בהרבה דברים שינויים, גם במה שלא רצינו וויתרו המציעים גם על ההצעות שלהם, מה שהם חשבו שצריך לעשות, והם התיישרו עם ההצעה הממשלתית, אין שום סיבה שעכשיו הם יתיישרו - - -

זאב אלקין: רק הפוך, הממשלה קיבלה את הנוסח שלכם.

ינון אזולאי: נו באמת.

ינון אזולאי: בסדר.

ינון אזולאי: לכן אני אומר שגם הכבוד - - -

זאב אלקין: הפוך, הממשלה הקשיבה ליושב ראש הוועדה וקיבלה את ההצעה שלו.

ינון אזולאי: הכבוד צריך להיות גם לדעה של הלשכה המשפטית בכנסת.

ינון אזולאי: אני אומר, להוריד את ה-30 יום זה המון, אבל בואו ננסה למצוא משהו כדי שבאמת נצא בהבנה ושתהיה פה חשיבות, שלא כל אחד רוצה לעשות למען הרוכשים האלה או למען הקבלנים האלה.

ינון אזולאי: אנחנו רוצים דבר אחד, שייצא פה משהו שבסופו של דבר לא יהיו עתירות והוא יהיה טוב לרוכשים.

אלכס קושניר: תודה רבה.

אלכס קושניר: נירה שפק, בבקשה.

נירה שפק: אני רוצה להתייחס לנקודה אחת.

נירה שפק: אני מבינה את מה שנאמר כאן לגבי הצורך של הקבלנים להיערך, ואני שואלת מי מתייחס ומי מגן על הצרכנים בצורך להיערך, מי דואג לזה שהצרכנים האלה, אותם אלה שרוצים לקנות את הדירות, לא בשבועיים או בזמן שאתם רוצים יחתימו על חוזים.

נירה שפק: ואני לא אומרת טוב או לא טוב, אין לי אפשרות משפטית לתת את אותה תרופה שאתם מבקשים גם לצד השני ומפה הבעיה.

קובי פלקסר: התשובה היא כזאת, קודם כל החוק הזה לא נולד אתמול בערב, החוק הזה יושב על המדוכה כבר הרבה זמן.

נירה שפק: נכון.

קובי פלקסר: וקבלן שרצה לשים גז, ללחוץ עם הרגל על הגז כבר שם גז לפני שבועיים ושלושה וחודש וחודשיים.

קובי פלקסר: זאת אומרת קבלן שרצה להחתים ולהאיץ את החתימה, חברים, אם הוא לא עשה את זה הוא לא מבין את הביזנס שלו ואתם מבינים את זה בדיוק כמוני.

נירה שפק: כנ"ל לגבי ההיערכות.

נירה שפק: על אותו משקל כבר שלושה חודשים - - -

אמנון מרחב: במשך כל הדיונים אמרתם שהחוק חל על החלק הקטן של מחיר הדירות כי ממילא רמ"י בהחלטת המועצה הסדירה את רוב השוק, אז ממה נפשכם?

אמנון מרחב: אתם עושים את החוק הזה בריצת אמוק, מה שרק מראה כמה החוק הזה הוא פסול.

אביעד פרידמן: גם בחוזים של רמ"י יש חתימה מול הקבלן.

קובי פלקסר: לגבי ההיערכות, הקבלן - - -

אלכס קושניר: כשכולכם מדברים אף אחד לא מבין כלום.

קובי פלקסר: רק לגבי ההיערכות, הקבלן ידע וכל השוק יודע עד לרגע זה שלחוק הזה תהיה הוראת תחולה של 30 יום אחרי פרסומו.

בצלאל סמוטריץ': מאיפה השוק יודע?

בצלאל סמוטריץ': לא הבנתי.

קובי פלקסר: כי זה בהצעת החוק.

בצלאל סמוטריץ': בסדר, היו עוד דברים בהצעת החוק ששינינו.

זאב אלקין: שיניתם פה את הכול.

בצלאל סמוטריץ': שינינו פה את הכול.

זאב אלקין: זה הדבר ש - - -

בצלאל סמוטריץ': לא הבנתי, לפני רגע אמרת שכולם יודעים.

בצלאל סמוטריץ': לפני רגע סתרת את עצמך בגלל שאמרת שכבר חודשים יודעים שזה בדרך וכולם האיצו תהליכים כדי לחתום מהר.

בצלאל סמוטריץ': אם ידעתם מראש לפני חודש למה הזדרזתם?

קובי פלקסר: נכון, ולגבי ההצעות לדוגמה שבדרך הוא יודע שיש לו 30 יום להיערך.

קובי פלקסר: הוא לא יוציא הצעות כאלה.

בצלאל סמוטריץ': אז אמרתי שאני מוכן בחוק להכניס סעיף שיאפשר לכם לחזור בכם מהצעות שניתנו על סמך המצב - - -

אלכס קושניר: אבל זה יכול להיות רק מקרה אחד מתוך רבים, בצלאל.

אלכס קושניר: פרופ' זמיר, בבקשה.

אייל זמיר: תודה.

אייל זמיר: שתי הערות.

אייל זמיר: א', ההצעה שאומרת לחזור מההצעות בלתי חוזרות וכו'.

אייל זמיר: אני מציע לא בלהט הרגע הזה לעשות שינויים לעניינים שמוסדרים בחוק החוזים חלק כללי.

בצלאל סמוטריץ': לא, אני עושה את זה עכשיו, לשבועיים.

בצלאל סמוטריץ': נותן חלון של שבועיים.

אייל זמיר: נקודה שנייה, אתם תוכלו להמשיך להתווכח, אני רק רוצה להעיר דבר אחד.

אייל זמיר: אם אני צודק בניתוח שלי, שהצגתי כאן, יכול להיות שאני לא צודק, אם אני צודק דחיית כניסת התוקף ב-30 יום אומרת דחיית הקפיצה במחירים ב-30 יום.

אייל זמיר: אם אתה עושה את זה לפני כן המחירים יקפצו מיד אחרי הישיבה.

בצלאל סמוטריץ': טוב, נו.

בצלאל סמוטריץ': נישאר חלוקים.

זאב אלקין: כדאי לאיים גם בדבר הזה.

אמנון מרחב: עכשיו תגידו שגם הוא עובד בשביל הקבלנים.

בצלאל סמוטריץ': לא, אנחנו מאוד מעריכים אותו כאיש אקדמיה משפטי, לא בתחום של השוק.

אפרת פרוקצ'יה: אני רק אומר למה מבחינת המשרד יש דחיפות לקבל את ההחלטה כמה שיותר מהר.

אפרת פרוקצ'יה: כרגע בעצם יש לנו שתי הוראות שלא עולות בקנה אחד.

אפרת פרוקצ'יה: יש לנו את ההחלטה של מועצת מקרקעי ישראל שמבוססת על הצעת החוק הממשלתית ששונתה.

אפרת פרוקצ'יה: עכשיו אנחנו נמצאים בתפר בין דין שכרגע חל על המדינה שהוא שונה מהצעת החוק הממשלתית.

אלכס קושניר: אבל זה רק סותר.

קובי פלקסר: יש שם עוד כמה תנאים.

אפרת פרוקצ'יה: הדין שכרגע קיים זה מועצת מקרקעי ישראל, בגלל שחוזים רבים אמורים להיחתם בשבוע הבא כבר ואנחנו רוצים לוודא שהדין החדש, שלא ייווצר פער בין סוגים שונים של אנשים ובלגן בתוך המערכת, אנחנו רוצים לוודא שהדין החל הוא בעצם החוק כפי שעבר, אחרת אנחנו באיזה שהיא סתירה בין אנשים.

אפרת פרוקצ'יה: מבחינת הוודאות אנחנו חושבים שיותר - - -

אמנון מרחב: אבל התחייבתם שהחלטת המועצת תותאם לחוק.

זאב אלקין: לא התחייבנו, אמנון, קודם כל.

זאב אלקין: זכותה של מועצת להחמיר יותר.

אמנון מרחב: זה מה שנאמר פה.

זאב אלקין: לא, זכותה של מועצת מקרקעי ישראל לשים תנאים יותר מחמירים מהחוק, היא לא יכולה לשים תנאים יותר מקלים.

זאב אלקין: היא יכולה למשל להחליט שכל המכרזים הממשלתיים יהיה אפס הצמדה.

זאב אלקין: אני שוקל את זה, בהחלט.

אביעד פרידמן: אמרנו אתמול גם שמועצת הרשות היא סוברנית לקבל החלטות ושיש לנו שותפים שם, שאנחנו יכולים להמליץ.

אלכס קושניר: חברים, אני רוצה שנתקדם.

אמנון מרחב: בסדר, אנחנו מחכים לפרוטוקול, נראה.

אמנון מרחב: אתם כנראה לא - - -

אלכס קושניר: שנייה, שנייה.

אלכס קושניר: אפרת, לגבי מה שאמרת, דווקא ההיערכות, כל עוד החוק לא נכנס לתוקף הדין הקודם קיים ולכן זה נותן לכם כמשרד זמן גם להיערך.

אפרת פרוקצ'יה: לא, אבל מה - - -

אלכס קושניר: שנייה, לא להתווכח איתי, שמעתי אותך.

אלכס קושניר: מה שאני מציע, שיהיה כתוב פה 14 ימים במקום 30 יום וככה להצביע על החוק.

זאב אלקין: יש הרבה חתימות על חוזים ממשלתיים שנובעים מתוקף לחתום, אנשים שזכו בהגרלות.

בצלאל סמוטריץ': ב-6.7.

זאב אלקין: בדיוק, בסוף השבוע הראשון של יולי.

אלכס קושניר: נו בסדר, אז הם ידחו טיפה את החתימה.

זאב אלקין: לא, הם לא יכולים.

בצלאל סמוטריץ': הם לא יכולים לדחות, כי זה התנאים.

אלכס קושניר: אז אין בעיה, תשנו את התנאים בממשלה.

זאב אלקין: לא, אי אפשר, כי הקבלן זכה על דעת זה שיש - - -

אלכס קושניר: בסדר, אין בעיה, אז תיתנו לו עוד שבוע, לא יקרה כלום.

בצלאל סמוטריץ': אלכס, אתה לא מבין, הוא לא יכול, הוא לא יכול להכריח את הקבלן.

אלכס קושניר: אני מבין מצוין, בצלאל.

אלכס קושניר: אני רק מבין דבר אחד, שלוקחים פה את כל הכדור הזה, מגלגלים אותו אל הכנסת, למרות שבהצעת החוק הממשלתית כתוב 30 יום.

בצלאל סמוטריץ': אבל זה לא נכון, עשינו עוד תיקונים בהצעה הממשלתית.

אלכס קושניר: שנייה, שנייה, רגע.

אלכס קושניר: יש פה צורך אמיתי של השוק להיערך לאירוע הזה, כולל המשרד הממשלתי עצמו, ואני לא מוכן בלהט הרגע לעשות פה פעולות שאחר כך אנחנו נצטער עליהן.

אלכס קושניר: אני לא מוכן לזה.

אלכס קושניר: עשינו פה תיקון כל כך משמעותי, באמת מהפכה, עכשיו אנחנו מתווכחים על שבועיים?

אלכס קושניר: אני חושב שזה פשוט ויכוח מיותר.

בצלאל סמוטריץ': לא, אנחנו לא מתווכחים על שבועיים.

אלכס קושניר: אתה מתווכח על שבועיים.

בצלאל סמוטריץ': אנחנו מתווכחים על אלפי אנשים ש - - -

אמנון מרחב: זה לא אלפי אנשים.

אמנון מרחב: אתה הופך פה ציבור שלם לדמון, זה לא יפה מה שאתה עושה.

אמנון מרחב: אני מוחה על זה.

אמנון מרחב: דיברנו על זה לכל אורך הדיונים.

בצלאל סמוטריץ': אבל אני כל הזמן אמרתי שאני לא הופך אתכם לדמון - - -

אמנון מרחב: אבל אתה אומר את זה ומיד עושה ההיפך.

בצלאל סמוטריץ': אבל אתה יכול להתעלם מזה שיש הגרלות שעד ה-6.7 - - -

אמנון מרחב: כל ההחלטה שלך מוכוונת על איזה שהיא טענה של אחוזים, כמה מקרים בודדים, שאני לא מזלזל בחומרה שלהם, אבל אי אפשר להפוך את כל החוק - - -

בצלאל סמוטריץ': לא, אומר לך השר, אמנון, שיש שורה של הגרלות שצריכים לחתום על חוזים עד ה-6.7.

אמנון מרחב: אז שהשבועיים עיכוב האלה אלה יהיו השבועיים האחרונים שהממשלה מעכבת משהו.

בצלאל סמוטריץ': אבל יחריגו פה אלפי אנשים שהחוק - - -

אביעד פרידמן: אני יכול להציע משהו?

אביעד פרידמן: חבר הכנסת קושניר, אני מציע שיהיה עשרה ימים מיום הפרסום ברשומות.

זאב אלקין: לא, 6 ו-7 ביולי, יש המון חתימות, אביעד.

זאב אלקין: אתה לא סופר נכון.

בצלאל סמוטריץ': יש המון חתימות.

בצלאל סמוטריץ': אתה מוציא אלפים מהחוק הזה.

זאב אלקין: מצדי תכתבו תאריך 6 ביולי בלי קשר לפרסום ברשומות, אין לי בעיה.

אביעד פרידמן: אני מסתכל על המכרזים.

אביעד פרידמן: עם ה-6 ביולי אני יודע לחיות, 7 ביולי אני יודע לחיות.

זאב אלקין: אבל ב-6 ו-7 ביולי יחייבו הרבה אנשים לחתום לפי החוזה הישן.

ינון אזולאי: אביעד, כמה מכרזים יוצא לך ב-6 ביולי?

אביעד פרידמן: אני בריצה של הרבה מכרזים עכשיו.

ינון אזולאי: עזוב הרבה מכרזים, יש לך הרבה מכרזים שעוד חודשיים יוצאים ל - - -

זאב אלקין: יש הרבה החתמות על מכרזים ב-6 וב-7 ביולי.

אמנון מרחב: מתי תכנסו את מועצת רמ"י לדון בשינוי?

זאב אלקין: היא לא צריכה.

אביעד פרידמן: אני לא צריך, אני יכול לעשות את זה גם בהחלטה, אני לא צריך לכנס מועצה.

זאב אלקין: כי המועצה הסמיכה את המשרד.

אמנון מרחב: אז את ההתאמה הזו תעשו במיידי?

אביעד פרידמן: בוודאי.

אביעד פרידמן: אני יכול לפי החלטת המועצה - - -

זאב אלקין: בוודאי, ברגע שיחוקק החוק אנחנו נוריד מכרזים מהאוויר, נתקן את מה שצריך לתקן.

אלכס קושניר: טוב, אנחנו לא נצביע על החוק, אנחנו יוצאים להפסקה.

אלכס קושניר: טוב, חברים, בנוסח בסעיף 5 יופיע שתחילתו של החוק זה יהיה מ - - -

יעקב טסלר: אדוני היושב ראש, סליחה שאני מתפרץ לדבריך, הרב גפני לא נמצא פה כרגע אז אני מבקש לראות בשינויים כנושא חדש, עוד מעט הוא יגיע.

בצלאל סמוטריץ': לא, בשום אופן.

בצלאל סמוטריץ': מה אתם עושים?

בצלאל סמוטריץ': תגיד לי, אתם השתגעתם?

בצלאל סמוטריץ': תגיד לי, אתם השתגעתם?

בצלאל סמוטריץ': אתם יורים בי.

בצלאל סמוטריץ': מה, תגיד, אתה השתגעת?

יעקב טסלר: אפשר לירות בך?

בצלאל סמוטריץ': לא, זה לא יקרה.

אלכס קושניר: אנחנו יוצאים להפסקה.

יעקב טסלר: אדוני היושב ראש, אני מושך חזרה את הנושא החדש.

אלכס קושניר: תודה רבה.

מוסי רז: אנחנו רוצים דיווח למה משכת.

ינון אזולאי: אני אגיד לך למה, קיבלנו עוד חצי מיליון דירות למגזר החרדי ב-50% הנחה.

יעקב טסלר: ינון, אתה לא מדייק, שני מיליון.

קריאה: ביהודה ושומרון.

בצלאל סמוטריץ': מוסי, חצי מיליון דירות ביהודה ושומרון.

ינון אזולאי: כן, ובוא נראה אותך לא מצביע על החוק הזה עכשיו.

אלכס קושניר: חברים, אחרי באמת דיונים מאוד משמעותיים בחוק הזה ודרמות לא פשוטות, גם לקראת הסוף, בסך הכול אני חושב שאנחנו מביאים פה בשורה מאוד מאוד משמעותית לציבור רוכשי הדירות בישראל.

אלכס קושניר: אנחנו בעצם משנים את הדיספרופורציה שקיימת בין הכוח של הרוכש אל מול הכוח של הקבלן וזה אני מתייחס בעיקר לסעיף של מתן פיצוי בגין איחור.

אלכס קושניר: דבר נוסף שהוא חשוב לא פחות, שזה החל מהיום שהחוק נכנס לתוקף, הצמדה לא תהיה אפשרית לאחר מועד המסירה, שזה גם, אני חושב, בשורה מאוד מאוד חשובה, וגם בכל מה שקשור להצמדה עצמה.

אלכס קושניר: עשינו פה איזון לפי דעתי שהוא איזון מאוד מאוד נכון שמחלק את הסיכונים בין כלל השחקנים במגרש הזה ואנחנו מצמידים רק 50% מהתשלומים מעבר לאותם 20% שלא מוצמדים, כלומר 40% מהדירה הולך להיות מוצמד.

אלכס קושניר: ואני רוצה להגיד תודה לשר השיכון, למנכ"ל משרד השיכון, לצוות של משרד השיכון שהיו פה איתנו במשך באמת כל הדרך, לאורך כל הדרך.

אלכס קושניר: אני רוצה להגיד תודה ליוזם החוק, שיזם אותו במקביל אליי ביחד עם המשרד, חבר הכנסת בצלאל סמוטריץ'.

אלכס קושניר: באמת עשינו פה דרך מאוד מאוד ארוכה ביחד כדי להגיע לתוצר הסופי הזה.

אלכס קושניר: אני רוצה להגיד תודה ללשכה המשפטית, לשלומית באופן אישי, אחרי כל המאמצים שנעשו פה כדי שהחוק הזה יעבור.

אלכס קושניר: אני גם רוצה להגיד תודה לקבלנים, שלמרות אי ההסכמות אנחנו עשינו פה דרך ארוכה ומאוד מאוד משמעותית וקיימנו דיונים ענייניים.

אלכס קושניר: ושוב פעם, למרות אי ההסכמות הצלחנו לשמור באמת על השיח המכבד והשיח - - -

בצלאל סמוטריץ': וגם קיבלנו לא מעט מההערות.

אלכס קושניר: כן, ושיח משמעותי ומקצועי.

אלכס קושניר: קיבלנו גם הרבה מאוד מההערות.

אלכס קושניר: יש פה דברים נוספים שאנחנו חייבים לקדם מחוץ למסגרת החוק, וזה בעיקר השיח שהתחלנו עם המפקח על הבנקים לגבי הגדלת מימון ולגבי יכולת לייצר מכשיר פיננסי שחשבון הליווי יוכל להיות מוצמד אליו כדי לאפשר הקדמות תשלום.

אלכס קושניר: אנחנו שמענו כאן התחייבות של משרד השיכון לגבי השינויים בכל מה שקשור להתנהלות במכרזים, בכל מה שקשור לקרקעות וגם אביעד אמר שזה יוחל באופן מיידי.

אביעד פרידמן: וגם לגבי ועדת חריגים שמאפשרת את חמש השנים.

אלכס קושניר: וגם לגבי ועדת חריגים.

אלכס קושניר: אז אני לא טוען שאנחנו משנים פה ומתקנים את כל העיוותים שקיימים בשוק הנדל"ן, אבל אני חושב שבכל מה שקשור לשינוי הפירמידה שבה עד היום יושב לו הרוכש ומחזיק את כל שוק הנדל"ן ואת כל הסיכונים על הכתפיים הצרות שלו, שינינו את זה ואנחנו מחלקים את הסיכונים בצורה הרבה יותר מאוזנת והרבה יותר נכונה.

אלכס קושניר: לכן אני מבקש שנצביע על הסעיפים של החוק לפי הסדר ואז אני אתן כמובן לחברי הכנסת להשלים.

אלכס קושניר: אם כך, הצעת חוק המכר (דירות).

אלכס קושניר: סעיף מספר 1, מי בעד?

בצלאל סמוטריץ': כנוסח הוועדה.

שלומית ארליך: עם התיקונים שהתקבלו בוועדה.

אלכס קושניר: עם התיקונים שהתקבלו בוועדה.

אמנון מרחב: מה סיכמתם רק לגבי הכניסה לתוקף?

אלכס קושניר: שבעה ימים מיום הפרסום.

אלכס קושניר: אושר.

אלכס קושניר: מי בעד סעיף מספר 2?

שלומית ארליך: סעיף 2, אנחנו הכנסנו בו תיקון בנוסח שמופיע בפניכם, בסעיף (ג), 'ואולם הוראות סעיף קטן זה לא יחולו במקרה שבו חל עיכוב במסירה כאמור בסעיף 5א(ג)'.

שלומית ארליך: זהו, אתה יכול להצביע עליו.

אלכס קושניר: מי בעד סעיף 2?

אלכס קושניר: בצלאל.

בצלאל סמוטריץ': אני לא מצביע, אין לי זכות הצבעה.

בצלאל סמוטריץ': אושר.

שלומית ארליך: סעיף 3 המקורי נמחק, סעיף 3 שמופיע בהצעת החוק הוא תיקון לסעיף 7א וגם שם ייכנס תיקון כך שאחרי 'קונה המשנה בקשר' יבוא 'על איחור במסירה לפי סעיף 5א או', שזה בהתאם למה שדובר בוועדה.

אלכס קושניר: מי בעד?

אלכס קושניר: סעיף 3 התקבל.

אלכס קושניר: אושר.

אלכס קושניר: סעיף 4, מי בעד?

אלכס קושניר: סעיף 4 אושר.

אלכס קושניר: אושר.

אלכס קושניר: וסעיף אחרון, סעיף 5.

שלומית ארליך: סעיף 5, התחילה תתוקן כך שבמקום 30 ימים מיום פרסומו יהיה שבעה ימים מיום פרסומו.

אלכס קושניר: מי בעד?

אלכס קושניר: גם סעיף זה התקבל.

אלכס קושניר: אושר.

אלכס קושניר: תודה רבה, החוק אושר והוא יובא למליאה במהירות האפשרית.

בצלאל סמוטריץ': תודה רבה לכולם, באמת.

אלכס קושניר: אתה רוצה להגיד כמה מילים?

זאב אלקין: כן.

זאב אלקין: תודה רבה, אדוני היושב ראש, אני באמת רוצה להודות לך ולחברי הוועדה ולחבר הכנסת בצלאל סמוטריץ' שבאמת יצאנו לדרך שלושתנו כאן לשינוי דרמטי בכל מה שקשור בהתנהלות עבור הזוגות שקונים היום דירה במדינת ישראל.

זאב אלקין: התיקון הזה יחסוך לאנשים, למשפחה ממוצעת שקונה היום דירה, בין 100,000 ל-150,000 שקל על רכישת הדירה.

זאב אלקין: זה דבר לא קטן.

זאב אלקין: מאוד מאוד משמעותי.

קריאה: לא נכון.

זאב אלקין: אני יודע שזה היה מסע חקיקה לא פשוט בלוחות זמנים לא פשוטים בכנסת בתפקוד מאוד מאוד מורכב.

זאב אלקין: אני מאוד מאוד שמח שזה אחד מהמקרים הלא רבים בכנסת הזאת - -

בצלאל סמוטריץ': לא, בוועדה פה היו הרבה כאלה.

זאב אלקין: - - שבו הצלחנו לייצר באמת שיתוף פעולה חוצה מחנות בין קואליציה לאופוזיציה לטובת האזרחים ואני באמת מאוד מאוד מקווה שאנחנו היום במליאה כמה שיותר מהר נשלים את החקיקה, נדע לפרסם את החוק ברשומות כמה שיותר מהר והוא ייכנס לתוקף כי כל יום של הכניסה הוא רלוונטי להמוני אנשים כאן במדינת ישראל.

אלכס קושניר: תודה רבה.

אלכס קושניר: בצלאל סמוטריץ', בבקשה.

בצלאל סמוטריץ': אז קודם כל באמת תודה גם לשר, גם לך, אדוני יושב הראש, לכל החברים, לכל הצוות, אני באמת חושב שעשינו כאן תיקון חשוב ודרמטי.

בצלאל סמוטריץ': אמנון, אני רוצה להתנצל על ההתפרצות קודם, אני חושב שזעקתי זעקה של הרבה מאוד אנשים שהסוגיה הזאת כואבת להם.

בצלאל סמוטריץ': אני כן רוצה לומר כך, אנחנו הרי מנסים, וזה מאמץ משותף שלנו ושל המפקח ושל עוד, לא חשוב, למנכ"ל המשרד ולי עוד אתמול היו שיחות על עוד כמה רעיונות שבהם אפשר יהיה לעזור, בסופו של דבר אנחנו כן מחויבים לתת מענה גם לרוכשים שכבר רכשו ומוצאים את עצמם באמת מול שוקת שבורה, הן ביחס להגדלת המשכנתא, הן ביחס להקדמת תשלומים ועוד ועוד.

בצלאל סמוטריץ': אנחנו נתאמץ מאוד, אבל בסוף זה לא יילך בלי רצון טוב גם שלכם, ואני אומר בצורה חד משמעית, שוב, עמדתי המשפטית שאפשר היה להחיל את החוק הזה גם אחורה, אם אנחנו נראה בתקופה הקרובה, שממילא הכנסת לא יכולה לחוקק, שאנחנו אכן מצליחים להגיע להסדרה ולהסכמות טובות שבסוף נותנות מענה לאנשים שכבר חתמו להיות עם ראש מעל המים, אז בסדר, נסתפק בזה גם אם זה לא יהיה מושלם.

בצלאל סמוטריץ': אני אומר כאן, אם נראה שהסיפור הזה לא מושלם, אני בכנסת הבאה אביא חקיקה נוספת שתחיל את זה גם, שוב, בסיטואציות מסוימות וכו', כפי שאני מאמין, גם על הסכמים שנחתמו בעבר.

בצלאל סמוטריץ': ואני מוסיף את עמדתי שנאמרה גם אתמול, אני חושב שהכיוון שאליו השוק צריך ללכת, אדוני השר, אמרתי את זה אתמול בהרחבה, זה ביטול הצמדה מוחלט בשוק הדיור.

בצלאל סמוטריץ': זה ישנה אכן את כל ההתנהגות של השוק הזה, פחות מכירות על הנייר, יותר מכירות בשלבים שכבר קרובים למכירה, כמו בארה"ב ובמדינות אחרות.

בצלאל סמוטריץ': זה בעיניי הרבה יותר נכון, המון המון מהעיוותים הם תוצר של זה שהפירמידה הזאת בנויה הפוכה וגם את זה ננסה לעשות, בעזרת ה', בקדנציה הבאה.

בצלאל סמוטריץ': אז עשינו חלק ויש עוד לאן ללכת, תודה לכולם.

אלכס קושניר: תודה רבה.

אלכס קושניר: ולדימיר בליאק.

ולדימיר בליאק: תודה רבה, אדוני.

ולדימיר בליאק: אני קודם כל רוצה להודות גם לך, גם לשר ולמנכ"ל ולכל הגורמים על העבודה המאומצת על החוק הזה.

ולדימיר בליאק: אני חושב שגם הפעם הוכחנו, כמו בכל השנה האחרונה, אגב זה מסכם מאוד יפה את התקופה של השנה האחרונה בוועדת הכספים, שאנחנו עבדנו שונה.

ולדימיר בליאק: עבדנו שונה, כמובן בהובלה שלך, בכל חוק ניגשנו בצורה מקצועית, עניינית והצלחנו להקשיב לכל הגורמים ולשלב את האופוזיציה ובסופו של דבר להגיע לתוצאה הכי טובה למען אזרחי ישראל.

ולדימיר בליאק: אני מאוד מקווה שנמשיך גם בכנסת הבאה, תודה.

בצלאל סמוטריץ': אנחנו מבטיחים שבכנסת הבאה, כשאתם תהיו באופוזיציה, אנחנו מידה כנגד מידה נתנהג איתכם באותה הוגנות ובאותה ענייניות שהתנהגתם איתנו בוועדה הזאת.

בצלאל סמוטריץ': אלכס, אתה יודע שאני מפרגן לך מתחילת השנה, אני מקווה שזה לא פוגע לך בפריימריז שאין אצלכם, אבל אתה באמת ניהלת את זה אחרת מראשי ועדות אחרות.

אלכס קושניר: אנחנו לא מסכמים את הקדנציה עכשיו, חכו.

ולדימיר בליאק: אגב, אני גם אזכור את הפיליבסטר שעשית לי בדיוני התקציב בלילה.

בצלאל סמוטריץ': אשר על כן ולמרות האמור.

אלכס קושניר: ינון, בבקשה.

ינון אזולאי: קודם כל אני מברך כמובן על הצעת החוק שעברה ותעלה היום בעזרת ה' לקריאה שנייה ושלישית.

ינון אזולאי: בצלאל, לקחת את זה וזה באמת דבר שהוא טוב לרוכשי הדירות.

ינון אזולאי: אלכס, גם אתה כיושב ראש ועדה, הובלתם את זה בצורה מכובדת, בצורה נאותה.

ינון אזולאי: אדוני השר, שמע, אני חייב להגיד לך שסוף סוף יצא משהו טוב מהמשרד שלך.

ינון אזולאי: אבל באמת, אדוני השר, אני חייב לפרגן פה לצוות שלך ולמנכ"ל בראש.

ינון אזולאי: יש לך צוות מיוחד שגם מלבד החוק הזה אנחנו פונים, מקבלים מענה.

ינון אזולאי: יש בינינו חילוקי דעות, יש בינינו על העניין של הציבור החרדי בקרית גת, אני חייב להזכיר לך דווקא במעמד הזה שהציבור החרדי באמת קיבל מכה גדולה גם בדיור ובכל מיני מקומות ובשאר הדברים שקיבלנו מכה, אבל הייתי מצפה ממך שבציבור החרדי לפחות, לפחות, לא להוריד את ההישגים שכבר היו.

זאב אלקין: חבר הכנסת אזולאי, בסטטיסטיקה שהראינו בוועדת הכלכלה כמות השיווקים עבור הציבור החרדי בשנה הזאת הייתה יותר גדולה מהתקופה של חבר הכנסת לשעבר ליצמן במשרד השיכון.

ינון אזולאי: קודם כל תמיד אומרים שהשר הבא אחריו זוכה לגזור את הסרטים, אז כנראה שגם בזה השתמשת.

ינון אזולאי: אבל לגופו של החוק, אני אמרתי את זה גם במהלך העבודה, החוק הזה הוא טוב, הוא לא מושלם, זה עוד פלסטר, צריך לעשות הכול על מנת להביא פה תכנית מיוחדת שבאמת תועיל ותוריד את מחירי הדירות ויש מה לעשות, יש המון מה לעשות, אבל לא בפלסטר על פלסטר, והבאתי דוגמה את החוק לאנשים עם מוגבלויות שעבר ב-2.5 מיליארד ₪.

ינון אזולאי: זה מה שצריך לעשות, לאגם את הכול, לעשות משהו ועם כל המשרדים, ולא לזרוק בוועדת הפנים, ועדת הכלכלה, ועדת הכספים, זה צריך להגיע לאיזה שהוא מקום.

אלכס קושניר: הכול בוועדת הכספים.

ינון אזולאי: הכול בוועדת הכספים.

ינון אזולאי: כן, אפילו שאלכס יהיה חבר באופוזיציה, אבל אני אומר לך שאנחנו נעבוד בשיתוף פעולה, הוא יודע את זה, שיש בינינו גם עכשיו.

ינון אזולאי: תודה רבה לכם.

אלכס קושניר: אתה יודע למי ניתנה הנבואה, ינון.

ינון אזולאי: אלכס, אל תדאג, אני עוד אברך אותך גם בהחלפת המשמרות, לא איתי, אבל תודה רבה לכולם, צוות וקבלנים.

ינון אזולאי: ולמשרד המשפטים, למרות שאתם יודעים לעשות הרבה בעיות, אבל תודה רבה לכם.

ינון אזולאי: וכמובן הלשכה המשפטית, שלומית, אני מבין שאת צרודה מכל המאמצים שהיו פה ולא מהחולי, אז לכל הלשכה המשפטית, שלומית, תמר, תודה רבה לכם.

זאב אלקין: אני מתנצל בפני שאר חברי הכנסת, אני שר תורן, אז אני צריך להתחיל לנוע לכיוון המליאה.

ינון אזולאי: אתה יודע שהייתה לי שאילתה אליך ואמרתי, אל תדאגו, נראה אותו פה, אז אמרו לי: לא, הוא העביר את זה לשקד.

אחמד טיבי: אגב, השר, אני מצטרף לדברי ינון על הצוות שלך, לרבות המנכ"ל וגם דור, ואני הצבעתי בעד החוק.

אימאן ח'טיב יאסין: אני מברכת על ההצעה הזאת שבאה להיטיב עם האזרחים וכן אני רוצה לצדד בעשייה שלך ובעבודה שלך ושל צוות הוועדה, אלכס.

אימאן ח'טיב יאסין: אני רוצה גם לצדד בעבודה של מנכ"ל משרד השיכון, שאני מאוד מעריכה.

אימאן ח'טיב יאסין: שיהיה לנו בהרבה הצלחה ושנצליח להביא עוד דברים טובים.

אימאן ח'טיב יאסין: לצערי לא הספקתי להצבעה, אבל אני כן בעד ההצעה.

אמנון מרחב: אדוני היו"ר, אפשר לומר מילת סיכום גם מצדנו?

אלכס קושניר: כן, אמנון.

בצלאל סמוטריץ': רק תגיד לנו, אמנון, אם זה לאוזניים שלנו או לאוזני השופטים בבג"צ.

אמנון מרחב: גם וגם.

אלכס קושניר: אז שמישהו יעמוד לידו ויידע מתי להוריד את המיקרופון.

אמנון מרחב: קודם כל אני תמיד זוכר את מה שאשתי אומרת לי, להתחיל בדברים הטובים.

אמנון מרחב: אז להתחיל בדברים הטובים, באמת היה פה דיון ברמה מקצועית מדהימה מצד כל חברי הכנסת.

אמנון מרחב: אנחנו הרגשנו את האוזניים הקשובות והכרויות לכל הרחשים פה שעלו מהציבור, בין אם זה ציבור הקונים ובין אם זה ציבור הקבלנים.

אמנון מרחב: אני מזמן לא נהניתי להשתתף בדיון שאני לא מסכים לשום דבר שיצא ממנו.

אמנון מרחב: אז מבלי לקלקל את החגיגה ואת אווירת סיום הקורס אני רוצה לומר שהתאחדות הקבלנים סבורה שהחוק הזה הוא חוק לא טוב, שלא יעשה שום דבר טוב לא לשוק הדיור, וגם לצערי הרב לא לרוכשים.

אמנון מרחב: הוא ירבה קושי, ירבה כשלים, הוא כנראה גם ירבה דיונים בבתי המשפט, לא רק בגלל עתירות כאלה ואחרות שלנו, אלא התדיינויות בין רוכשים לקונים.

אמנון מרחב: אני באמת מקווה שבקדנציה הבאה כולכם תהיו פה כדי לתקן את העיוות שגרמתם פה.

אמנון מרחב: תודה רבה.

אלכס קושניר: תודה רבה.

ינון אזולאי: אני לא יכול להתחייב לך שכולם יהיו פה.

אלכס קושניר: חבר הכנסת אוסאמה סעדי, בבקשה.

אוסאמה סעדי: תודה, אדוני היושב ראש.

אוסאמה סעדי: אמנון, אני מקווה שבאמת אנחנו נצא מכאן כולנו וניאבק במחיר וביוקר המחיה ובמחירים המופקעים שאין להם תקדים בכל העולם.

אוסאמה סעדי: צריכים כולנו לשלב ידיים, להוריד את המחירים.

אוסאמה סעדי: אני לא בטוח אם באמת זה יוביל לתוצאה, אבל כל יוזמה שתבוא על מנת להקל, לצמצם, להפחית, להוריד אנחנו נתמוך.

אוסאמה סעדי: אנחנו רואים שכל היוזמות עד היום להוריד לא צלחו והמחירים ממשיכים להאמיר ולעלות.

אוסאמה סעדי: גם בציבור הערבי, גם בחברה הערבית, המחירים עולים בצורה חבל על הזמן.

אוסאמה סעדי: אדוני היושב ראש, אני מברך, מודה לך ולצוות שבאמת הגענו עד הלום, אבל אני אומר שצריך לשנס מותניים ולשלב ידיים על מנת למצוא פתרונות לצעירים.

אוסאמה סעדי: גם בשכירות שמענו ושומעים את הקולות של הזעקה של הצעירים שעכשיו הם נמצאים באוהלים.

אוסאמה סעדי: צריך למצוא פתרונות ולתת פתרונות, החוק הזה הוא צעד, אבל הוא לא יביא את המזור ואת העזרה שאנחנו רוצים לתת לזוגות הצעירים, לכלל הזוגות הצעירים.

אמנון מרחב: הוא יעשה ההיפך.

אוסאמה סעדי: נקווה שלא.

אלכס קושניר: תודה.

אלכס קושניר: חברת הכנסת נירה שפק בבקשה.

נירה שפק: תודה.

נירה שפק: אני רוצה קודם כל לברך אותך, כבוד היושב ראש ואחד מיוזמי החוק, ואת בצלאל, שהבאתם כאן חוק שהוא חוק חשוב.

נירה שפק: החוק הזה, מעבר לחקיקה שלו העלה לסדר היום את הנושא של יוקר המחיה והמענה לזוגות הצעירים וזה נושא שצריך להיות על סדר היום שלנו.

נירה שפק: אני חושבת שהחוק הזה הוא חוק חשוב והוא חוק טוב, אבל הוא לא חוק שלם.

נירה שפק: נדרשות לחוק הזה השלמות ודיברנו עליהן, ואם נישאר רק עם החוק הזה ולא נדבר על האופניים, שכבר דיברנו עליהם, אז כנראה אנחנו נמשיך לשים מה שנקרא פלסטר ולהמשיך להיפצע במורד.

נירה שפק: אבל לבוא ולהגיד שבגלל זה לא נעשה כלום, פה אני לא מסכימה.

נירה שפק: דבר נוסף שאני רוצה לדבר עליו זה הנושא של שינוי הגישה.

נירה שפק: כל ועדת חקירה שנבחרה או כל דבר שנעשה והגישה הייתה בוא נראה איך לא, זה פוגע.

נירה שפק: כשאתה בא ואומר מלכתחילה שהחוק רע, ואני פונה פה אליכם, הקבלנים, אנחנו נלך לבג"צים ונלך לבתי משפט ונוציא צווים וכל זה, אני רוצה לומר, עצרו רגע, עצרו רגע ותחשבו.

נירה שפק: אם אנחנו באים ומתחילים ישר בבוא נפוצץ ובואנה זה לא טוב, בואו נעצור רגע ונחשוב, איך לא?

נירה שפק: אנחנו יודעים לבד, איך כן?

נירה שפק: דורש את כולנו לעבוד ביחד.

אמנון מרחב: יש לנו הצעה סדורה, הצענו הצעה סדורה לטיפול בשוק הזה.

נירה שפק: אני אגיד כאן משפט קצת ציני, כבר דיברתם על מה יהיה בבחירות הבאות, כל אחד שנורא רוצה לחוקק מוזמן להתמודד באחת המפלגות ולבוא ולשבת על שולחן המחוקקים.

נירה שפק: כרגע זה לא המצב.

אמנון מרחב: אתם נציגים שלנו, אנחנו עובדים באמצעותכם.

נירה שפק: ולכן, כמו שאמרתי בדיונים, לאורך כל הדיונים, ואתה יודע שייצגתי, אני בכל אופן, אני חושבת שאני לא היחידה, ראינו את כלל המעגל ואני חושבת שהפייריוּת גם צריכה להגיד כאן שאין כאן צד נקי, אבל אתה יודע מה הבעיה שלי?

נירה שפק: הבעיה שלי עם הרוכשים שהם הצד המוחלש ולכן הם צריכים לקבל את תשומת הלב הזאת ולטפל.

נירה שפק: בצלאל נתן כאן דוגמאות ואתה אמרת, בצדק, שזה לא מאפיין את כולם, לא, זה לא, אבל מצד שני גם אמרתם: מה, אתם חושבים שלהיערך, קבלן שידע טוב שזה מה שהולך לקרות והוא קורא את השוק הוא ידאג כבר להקדים את החוזים.

נירה שפק: פה זה נאמר, על השולחן הזה.

נירה שפק: אני ככה קצת התכווצתי כשזה נאמר.

נירה שפק: אז אני אומרת, החוק הזה הוא חוק טוב, הוא חוק שנותן מענה וכן, יש דברים להשלים ואנחנו נעשה אותם.

נירה שפק: צריך לדבר על השלם.

נירה שפק: וזה, אלכס, אני ממש מבקשת ממך, כי אני בונה על זה שאנחנו נהיה כאן ונמשיך ונתרום, אז להמשיך להתעסק עם כל מה שדיברנו וסיכמת והסכמת איתי שאכן צריך לעשות את המענה השלם.

נירה שפק: תודה, באמת תודה לכל היוזמים ולכל מי שפה כמובן, נהניתי.

אלכס קושניר: אם כך אז אנחנו נסיים את הדיון בחוק הזה וכפי שאמרתי, הוא יעבור למליאה מהר ככל שניתן על מנת שגם ייכנס לתוקף מהר ככל שניתן.